Халқаро янгиликлар, 01 март 2006\nБағдодда кучли бомба портлашлари содир бўлди.\nҚурбонлар сони ортиб бормоқда.\nБағдод бўйлаб эшитилган кучли уч бомба портлаши оқибатида камида 30 киши нобуд бўлди. Ироқ расмийларига кўра, жароҳатланганлар сони 50 нафардан ортган.\nПортлашлардан бири шаҳар марказида, қолган иккитаси эса, шаҳарнинг шарқида содир бўлди. Қурбонларнинг аксари шия мусулмонлари экани борасида хабарлар бор.\nИроқ бўйлаб юзлаб одам талафотига сабаб бўлган кучли зўравонликлар, 22 феврал куни Самарра шаҳрида шиа мусулмонларга қарашли муқаддас қадамжонинг портлатилишидан буён тўхтамаётир. Ушбу портлашдан сўнг Ироқда шиа ва суннийлар ўртасида мазҳабий тўқнашувлар юзага чиқди.\nАйни пайтда Ироқ жанубидаги Амара шаҳрида бугуннинг ўзида икки нафар Британия аскари йулга қўйилган мина портлаши оқибатида ҳалок бўлди.\nБақуба шаҳрида жасадлари ўқлардан титилиб кетган 9 нафар эркак ва боланинг жасади топилди.\nЭрон тинч мақсадларга қаратилган ядровий дастурга ҳаққи борлиги тўғрисида яна бир бор баёнот берди.\nУшбу баёнот бириничи март куни Эрон ва Россия ўртасидаги музокаралар бошланишидан аввал янгради. Россия томони Эронга уранни бойитиш ишларини Россия ҳудудида амалга ошириш мақсадида Россия - Эрон қўшма корхонаси ташкил этишни таклиф қилмоқда. Мазкур таклиф Эроннинг ядровий дастурлари борасида Ғарб давлатларида пайдо бўлаётган хавотирларни юмшатишга қаратилган. Эрон томонидан Россия билан музокара олиб бориш гуруҳи раҳбари Али Ларижаний Бирлашган Миллатлар Ташкилоти жазо чоралари эҳтимоли Эроннинг ядровий амбицияларини тўхтата олмайди, деб айтди.\nЭрон ташқи ишлар вазири Манучеҳр Муттақий 28 феврал куни Токиода қилган баёнотида, Россия билан келишувга эришилган тақдирда ҳам, Эрон уранни бойитиш режасидан воз кечмайди деб айтди.\nАфғонистондаги қамоқхонада исён кўтарган маҳбуслар билан музокаралар натижасиз қолгандан сўнг, яна отишмалар бошланиб кетди.\nАссошиэйтед Пресс ахборот агентлигининг Пули Чархи қамоқхонасидаги амалиётга масъул полиция кучлари бошлиғи Абдул Холиққа таяниб хабар тарқатишича, полиция кучлари қамоқхона дарвозасини бузишга ҳаракат қилган маҳбусларни ўққа тутган.\nУнга кўра, маҳбусларга қамоқхонанинг бошқа қанотига ўтиш таклиф қилинган, аммо улар бу таклифни рад этганлар. Ҳозирча сўнгги отишма қурбонлари сони маълум эмас. Шанба куни бошланган қамоқхонадаги исёндан сўнг тўрт нафар одамнинг ўлдирилгани, 17 маҳбуснинг яралангани маълум. Исёнчи маҳбуслар ҳукуматдан қамоқхона шароитларини яхшилаш ҳамда ўз ишлари тезроқ маҳкамада кўрилишини талаб қилишмоқда.\nБритания Березовскийга Путинга қарши фитна уюштирма, деб айтди.\nБритания ташқи ишлар вазири Жэк Строу Лондонда яшаётган Россия олигархи Борис Березовскийни Британия ҳудудидан туриб Россия президенти Путинга қарши фитна уюштирмаслик тўғрисида огоҳлантирди.\nФеврал ойи бошида Березовский Рейтер ахборот агентлигига берган интервьюсида, ўзининг Путин режимини ағдариш устида ишлаётганини айтган эди.\nБритания ташқи ишлари вазири Жэк Строу Березовский бу каби баёнот билан чиқишдан ўзини тиймаса, мамлакатдаги қочқин мақомидан маҳрум этилиши мумкинлигини билдирди.\nАммо Березовский ўз мавқеидан чекинмайдиган кўринади.\nБерезовский: “Эҳтимол ҳамма ҳам менга ўхшаб очиқ - ойдин гапиришни, менинг нуқтаи назаримдан қонуний бўлмаган ушбу тузумни танқид қилишни хоҳламаётгандир. Аммо Россияда менинг фикримга қўшиладиган миллионлаб одамларнинг борлигини биламан. Менинг бу борадиги фикримга ҳеч ким таъсир кўрсата олмайди. Мен бу тузумни қулатиш учун барча кучимни сарфлайман”.\nБритания 2003 йилда россиялик мультимиллионерга қочқин мақомини берган эди. Мазкур қарор Кремл эътирозларига сабаб бўлган эди.\nСаудия Арабистони мулозимлари 28 феврал куни қилган баёнотига кўра, бир кун аввал ўлдирилган беш нафар жангаридан тўрт нафари Ал-Қаида ҳаракатининг қидирувдаги аъзолари бўлган.\nСаудия ички ишлар вазирлигининг маълум қилишича, ўлдирилганлардан бири Фаҳд бин Фараж Ал-Жовейр бўлиб, у мамлакатдаги Ал-Қаида тармоғининг раҳбаридир. Расмийларнинг ишонишича, ўлдирилган Ал-Жовейр Абқайиқда жойлашган дунёдаги энг катта нефтни қайта ишлаш заводига қилинган ҳужумга алоқаси бўлган. Мазкур ҳужум тўхтатиб қолинган эди.\nПарранда гриппи ҳолатлари қайд этилаётган Европа давлатлари сони ортиб бормоқда.\nЭпидемиянинг энди Швеция, Германия ва Россияда ёйилаётгани қайд этилди.\n28 феврал куни Швеция қишлоқ ҳўжалиги вазири, мамлакат жануб-шарқий қирғоқларидаги ёввойи қушлар орасида парранда гриппининг кучли кўриниши тарқалаётганини маълум қилди.\nБугуннинг ўзида Германия расмийлари H5 N1 вируси Германиянинг Бавария минтақасигача етиб борганини эълон қилишди.\nШунингдек, вирус Россиянинг Краснодар минтақасида ҳам қайд этилди. Россия фавқулотда ҳолатлар вазирлигига кўра, сўнгги 24 соат ичида 20 минг, ҳафта давомида эса 100 мингдан зиёд парранда нобуд бўлган.\nЖаҳон соғлиқни сақлаш ташкилоти касалликнинг Европа парранда фермаларига тарқалишини башорат қилмоқда. Бугунга қадар ушбу вирусдан нобуд бўлган 90 нафар одам ушу касалликни бевосита қушлардан юқтиргани айтилади.\nАфғонистондаги юзлаб полиция ходими ва ҳарбийлар Кобул яқинидаги Пули Чархи қамоқхонасини ўраб олди.\n25 феврал куни ушбу қамоқхонада махбуслар қўзғолон кўтарган ва унинг бир қисмини ўз назоратига олган эди.\nБугун расмийлар тўполонларда ҳалок бўлган уч кишининг жасади ва жароҳат олган 30 нафар одамни ҳукуматга топширишга розилик бергани айтилмоқда.\nЖароҳат олганларнинг аҳволи оғирлиги ва қамоқхона атрофида тез тиббий ëрдам машиналари ҳаракатланаëтгани айтилмоқда.\nМаҳбуслар қамоқхона қоидаси ва ундаги шароитлардан норозилик билдирмоқда.\nЯкшанба куни маҳбуслар билан музокаралар бошлангани хабар қилинган эди¸ аммо унинг қандай тугагани номаълум.\nҚамоқдагилар билан музокара олиб бораëтган инсон ҳуқуқларини ҳимоя қилиш ташкилоти ходими Нодир Нодирий маҳбуслар ўзларини озодликка чиқарилишини талаб қилаëтганини айтди.\nНодирийга кўра¸ қўзғолончилар етакчиларидан бири Темур Шоҳ бошчилик қилган гуруҳ ўтган йили италиялик ишчини ўғирлаб кетган эди.\nҚолган икки кишининг толиблар қўмондони Мулло Мужадид ва Мулло Шаҳидзайлиги айтилмоқда. Аммо расмийлар қўзғолон учун жавобгар шахс ким эканлигини аниқлашнинг иложи йўқлигини айтмоқда.\nВоқеа тафсилотлари ҳақида аниқ бир хабар йўқ. Аммо айрим маълумотларга кўра¸ 7 нафар шахс ушбу тўполон қурбонига айланганлиги айтилмоқда.\nЭрон Ташқи ишлар вазири Манучеҳр Мўттақий Японияга уч кунлик сафарини бошлади.\nЯпониялик ҳамкасби Таро Асо билан ўтказган учрашувида юқори мартабали меҳмон “Эрон тинч мақсадларда ядровий дастури устида ишлаш ҳуқуқига эга”¸ - деди.\nРоссия Ташқи ишлар вазири Сергей Лавров эса¸ Эрон ўз ҳудудида уранни бойитиш ишларини олиб бормасликка чақирди.\nЛавровнинг ушбу чақируви Москва ва Теҳрон ҳукуматлари ўртасида Эрон ядровий дастури доирасида бўлиб ўтган музокаларадан сўнг янгради.\nРоссия Атом энергияси агентлиги раҳбари Сергей Кириенко Теҳроннинг ядровий дастури доирасида Эронга уюштирган уч кунлик сафар якунлари борасида томонлар келишуви учун оз вақт қолганини маълум қилди:\n"Ҳали анча иш қилиниши керак. Биз музокаралар энг тез орада Москвада давом этиши ҳақида келишиб олдик. Музокаралар осон иш эмас. Аммо масаланинг дипломатик ечимини топишнинг иложи борлигига ишонаман", - деди Кириенко.\nТеҳрон уранни бойитиш амалини Россияда олиб боришга рози ëки рози эмаслиги номаълумлигича қолмоқда. Ғарб Эрон атом бомбаси устида ишламоқда¸ деган хавотирда.\nБош қароргоҳи Венада жойлашган Атом Энергияси бўйича Халқаро Агентлик Теҳроннинг ядровий дастури юзасидан 6 март куни йиғилиш ўтказиб¸ унда Теҳрон ядровий дастурини БМТ Хавфсизлик Кенгаши кун тартибига чиқариш масаласини муҳокама қилади.\nРоссиянинг Итар ТАСС ахборот агентлиги тарқатган хабарга кўра¸ 3 март куни Фаластин жанггарилар гуруҳи “Хамас” вакиллари расмий ташриф билан Москвага боради.\nТашқи ишлар вазирлиги ходими Михаил Камийнинга кўра¸ “Хамас” делегациясига гуруҳнинг сиëсий етакчиси Холид Машъал бошчилик қилади.\nФаластинда ўтган парламент сайловларида ғолиб чиққач¸ Россия президенти Владимир Путин “Хамас” ни Москвага таклиф қилган эди.\nПутиннинг ушбу таклифи “Хамас” ни террор гуруҳи деб ҳисоблайдиган АҚШ ва Европа Иттифоқи томонидан танқид қилинди.\nРоссия расмийлари эса¸ учрашув давомида “Хамас” ни зўравонликларни тўхтатишга ҳамда Исроилни давлат сифатида тан олишга чақиришини маълум қилмоқда.\nБугун Қирғизистон Жўғўрқу Кенеши (Қирғизистон парламенти) парламент спикери Ўмурбек Текебаев истеъфосини қабул қилди.\nПарламент раиси Қирғизистон Меҳнат кодексига биноан истеъфога чиқди.\nОзодлик мухбирига кўра¸ Текебаевнинг истеъфоси юзасидан ўтказилган овоз бериш жараëнида 58та депутатдан 53 нафари “ҳа” деб жавоб берган.\nЎтган ҳафтада парламент депутатлари раиснинг истеъфосини қабул қилмаган эди.\nЖўғўрқу Кенеш раислигига сайлов сешанба кунига тайинланди.\nСаудия Арабистони хавфсизлик хизмати ходимлари Эр Риëд атрофидаги ҳовлилардан бирини ўраб олгач¸ Ал Қайдага алоқдорликда гумон қилинаëтган 5 кишини ўлдиргани хабар қилинмоқда.\nЎлдирилганларнинг ўтган ҳафта жума куни Саудия Арабистонининг Абқаиқ нефт заҳирасини штурм қилишга уринган худкуш ҳужумчилар бўлганлиги айтилмоқда.\nЭслатиб ўтамиз¸ 24 феврал куни Саудия Арабистони хавфсизлик кучлари мамлакат шарқидаги нефт захираларига ҳужум уюштирилишининг олдини олишга муваффақ бўлган эди.\nШундан сўнг¸ Ал Қайда жанггарилари Саудия Арабистони ичидаги фаолиятларини давом эттиришини маълум қилган эди.\nАл Арабия телевидениеси Саудия полицияси маълумотига таяниб хабар беришича¸ якшанбадан душанбага ўтар кечаси ўтказилган амалиëтда полиция жума кунги ҳодисаларга алоқадорликда гумон қилинаëтган шахсларни қўлга олишга уринган.\nЭр Риëд атрофида бўлган гувоҳлар¸ ўқ овозлари¸портлашлар овозлари эшитилгани ва камида бир вертолëт учиб юрганини маълум қилган.\nАвстралия фуқароси Ал Қайда раҳбари Усама бин Ладен томонидан молиявий қўллаб-қувватланганликда айбланмоқда.\nТелевидениега берган интервюсида Бин Ладен ҳақида гапирар экан “содда ва номусли одам ¸ хушомадни ëқтирмас¸ аммо пивони яхши кўрарди”¸ - деб айтди.\nТомасга кўра¸ у 2001 йилнинг 11 сентябр воқеаларидан олдин Бин Ладен бошчилигида Афғонистонда ўқув машғулотлари ўтказган ва Ал Қайда раҳбари билан бир неча бор учрашган.\nАгар Томас айбдор деб топилса¸ 25 йилга қамоқ жазосига ҳукм этилиши мумкин.\nБритания Олий Судида мамлакатда истиқомат қилаëтган икки тарихчининг шикояти юзасидан суд бошланди.\nГап 2005 йилнинг бест-селлери¸ яъни энг кўп сотилган китоблардан бири “Да Винчи Коди” китоби ва унинг муаллифи ҳақида бормоқда.\nКитоб муаллифи Дэн Броун ўз асарида бошқа ëзувчилардан ўғирлаган ғоялардан фойдаланганликда айбланмоқда.\nШикоятнинг асосий мавзуси Ден Броуннинг ўз китобида Исо масиҳ ҳамда биби Марямнинг фарзанди бўлганлиги ҳақидаги тахминдан фойдаланганлигидадир.\nГап шундаки¸ янги зеландиялик ҳамда америкалик тарихчилар бундан бир неча йил аввал ëзган китобларида айни назария билан чиққан эди.\n“Да Винчи Коди” ўтган йили 30 миллион нусхада сотилган ва у ҳақда айни пайтда Голливудда кино ҳам суратга олинмоқда.\nИсроилнинг Хайфа шаҳридаги ҳарбий тадқиқот марказларидан бирида юз берган портлаш оқибатида 12 киши жароҳат олди.\nПолиция матбуот котиби Микей Росенга кўра¸ ҳодиса ҳукуматга қарашли Рафаэл тадқиқот марказида рўй берган.\nУнга кўра¸ портлаш шиша идишга солинган хавфли модда кучга кириши натижасида юз берган.\nМазкур вазиятни ўрганиш учун махсус текширув гуруҳи тузилган.


Шайх Муҳаммад Аввома билан суҳбат. Кавсарий, Абу Ғудда, Аввома | Azon.uz - Ахборот-таҳлилий портал\n699 23:05 24.08.2019\n– Абдулфаттоҳ Абу Ғудданинг устози Кавсарийга бўлган яқинлиги барчамизга маълум. Сиз ҳам ўн йиллар давомида Абу Ғудда билан аввалига ўқувчи, кейин эса дўст бўлдингиз. Бугунга келиб аҳли суннат ва жамоат йўлида Кавсарийни тамсил қилишда Абу Ғудда ва Муҳаммад Аввомани кўришимиз мумкин. Илм жиҳатидан насабингизнинг Кавсарийга бориб тақалиши ёки Кавсарий йўлини давом эттиришингизнинг сиз учун қандай ўрни бор?\n– (Устоз саволдан кейин юзларида табассум билан қисқа вақт сукут сақладилар. Кейин эса шундай давом эттирдилар) Абдуллоҳ ибн Муборак шундай дейдилар: “Бир йўлда бўлишимизга қараб, исмимизни буюкларнинг номига қўшмангиз!”\n– Бир маърузангизда Абу Ғудда билан аввал талаба, кейин эса дўст бўлиб 37 йилдан буён бирга эканлигингизни айтгансиз...\n– Ҳа, 50 йилдан ҳам ошди. Аллоҳ таолога шукрлар бўлсин!\n– Абу Ғудданинг илмий салоҳияти ҳақида нима дея оласиз?\n– Албатта у киши муҳаққиқ, мутаққий олимлардан эди. Динга ҳужжат эди. Тилига ва гапига эътиборли эди. Мен унга ўхшаб одил, инсофли, нима бўлса бўлсин, асло ҳақни гапиришдан тортинмаган инсонни кўрмаганман. Аввал ҳам ёзганимдек, уни ҳеч қачон “Кошки шу гапни айтмаганимда эди, кошки шу ишни қилмаганимда эди...” деганини эшитмаганман. Ҳа, мени унинг ҳақ тарозисига енгил келадиган сўзига, ҳаракати ва ахлоқида зид ҳолатни кўрмаганман.\nМақолалар Шайх Муҳаммад Аввома Кавсарий Абу Ғудда\n1122 15:00 02.06.2020\n2294 12:00 02.06.2020\n2672 19:50 30.05.2020\n368 16:30 29.05.2020\n846 20:28 28.05.2020\n1000 10:30 28.05.2020


Қишлоқ хўжалиги соҳасидаги фойдали биопрепаратлар ва уларнинг қўлланилиши - Ўзбекистон Республикаси Қишлоқ хўжалиги вазирлиги\nҚишлоқ хўжалиги соҳасидаги фойдали биопрепаратлар ва уларнинг қўлланилиши\n«Трихостим» биопрепарати - фаол целлюлоза парчаловчи Trichoderma harzianum UzCF-28 микроскопик замбуруғининг культурал суюқлиги асосида олинган бўлиб, таркибида целлюлолитик ферментлар мажмуаси, ксиланаза, α-амилаза ферментлари, оқсил, лизин, аргинин, фенилаланин, метионин каби алмашинмайдиган аминокислоталар ва витаминлар каби фаол метаболитларни сақлайди. Биопрепарат озуқа ем қўшимчаси ва силос ачитқиси сифатида фойдаланилади.\n«Трихостим» биопрепарати озуқа ем қўшимчаси сифатида фойдаланилганда озуқа таркибидаги полисахаридларни фаол гидролизлайди, натижада озуқа таркибини ҳайвон организми осон ўзлаштирадиган углеводлар, шунингдек, оқсил, аминокислота ва витаминлар билан бойитади.\nСилос ачитқиси сифатида қўлланилганда эса силосланадиган ўсимлик массаси таркибидаги полисахаридларни фаол гидролизлаб, қандга (шакарга) айлантиради. Натижада, ўсимлик массалари таркибидаги эпифит микрофлорадаги сут ачитувчи бактерияларнинг фаол ривожланиши учун қулай шароит вужудга келиб, силоснинг етилиш жараёни тезлашади ва силоснинг сифати, таркибидаги протеин, азот, қуруқ модда, кул миқдори ортади.\nБиопрепаратнинг суюқ, қуруқ ва грануляр шакллари ишлаб чиқилган. «Трихостим» биопрепарати учун патентга талабнома топширилган (№ JАP20180598).\nИшлов бериш усуллари:\nсилосланадиган ўсимлик массаларининг қатлам оралиқларига пуркалади ва аралаштирилади;\nчорва молларининг омихта емига аралаштирилади.\nСилосланадиган ўсимлик массасининг намлиги (70% дан ошмаслиги лозим) ҳисобга олинган ҳолда 1 л биопрепарат 20-30 л гача сувга аралаштирилиб пуркалиши мумкин.\nЎсимлик массаларига ушбу аралашма пуркалади ва силос бостирилади.\nОмихта емга қўшимча сифатида фойдаланилганида 600-700 мл биопрепарат 40 л сувга аралаштирилиб, омухта емга ишлов берилади ва 4 соатгача плёнка остида димланади.\n100 т силосланадиган ўсимлик массасига ишлов бериш учун 50 л биопрепарат сарфланади;\n100 кг омихта емга аралаштириш учун 600-700 мл биопрепарат сарфланади.\nИқтисодий самарадорлиги: Трихостим биопрепарати қўлланилганда сигирларнинг сут бериш маҳсулдорлиги 15-20 % гача ортади.\nЖорий қилинганлиги: «Трихостим» биопрепарати Самарқанд вилояти Элатон-балиқ-чорва ф/х да, Олмалиқ кон металлургия комбинати сут маҳсулотлари фермасида беда, маккажўхори, сорга, сули ўсимликларининг массаларини силослашда фойдаланилган.\n«Микроустиргич» биопрепарати - микроорганизмлар ассоциацияси асосида яратилган экологик тоза биопрепарат бўлиб, таркибида фитопатогенларга қарши кучли антагонистик хусусиятларини намоён қилувчи микромицетларнинг фитогармон, антибиотик ва ферментлари каби фаол метаболитларни сақлайди. Унинг таъсир этувчи моддалари қаторига гиббереллин ва индолил сирка кислотаси, целлюлозани парчаловчи ферментлар, антибиотиклар кириши ҳисобига биопрепарат экинларнинг ўсиши ва ривожланишини тезлаштиради, ҳосилдорликни оширади ҳамда ўсимликларни турли хил замбуруғли ва бактериал касалликлардан ҳимоя қилади.\n«Микроустиргич» биопрепаратининг қўлланилиши\nИшлов бериш усуллари (Пахта экинига):\nУруғларга экишдан олдин ишлов бериш;\nВегетация ва шоналаш фазаларида пуркаш.\nПрепаратнинг қўлланилиши (Пахта экинига):\n1 л биопрепарат 400 литр сувга аралаштирилади.\nЧигитлар 6-7 соат давомида ушбу аралашмада ивитилади.\nҒўзалар униб чиққанидан сўнг вегетация ва шоналаш даврида препаратнинг сувли аралашмаси сепилади\nСарфланиш меъёри (Пахта экинига):\n• 1т уруғга ишлов бериш учун 1 л биопрепарат сарфланади.\n• 1га майдонга пуркаш учун 1,5 л биопрепарат сарфланади.\nИшлов бериш усуллари (помидор ва бодринг экинларига):\n• Уруғларни экишдан олдин ивитиш;\n• Гуллаш ва ҳосил тугиш фазаларида пуркаш.\nПрепаратнинг қўлланилиши (помидор ва бодринг экинларига):\n1 литр биопрепарат 400 литр сувга аралаштирилади.\nПомидор ва бодринг уруғи 8-10 соат давомида ушбу аралашмада ивитилади.\nПомидор ва бодринг экинларининг гуллаш ва ҳосил тугиш фазаларида препаратнинг сувли аралашмаси сепилади.\nСарфланишмеъёри (помидор ва бодринг экинларига):\n1 кг уруғга ишлов бериш учун 0,05 мл биопрепарат сарфланади.\n1 га майдонга пуркаш учун 1,5 литр биопрепарат сарфланади.\nИқтисодий самарадорлиги: Пахта ҳосилини 15-30% га, буғдой ҳосилдорлигини 15%га, помидор ва бодринг экинларининг ҳосилдорлигини 25% гача орттириши маълум бўлган.\nЖорий қилинганлиги: Биопрепарат Республиканинг Самарқанд, Қашқадарё, Тошкент, Бухоро, Сурхандарё, Андижон вилоятларида синовдан ўтказилган.


Рамазон ойининг охирги ўн кунлиги фазилати – oliymahad.uz\nПайғамбаримиз соллаллоҳу алайҳи васаллам Рамазон ойининг охирги ўн кунида бошқа кунларидан кўра кўпроқ ибодат қилар, у кунларни эътикоф билан ўтказар ва қадр кечасини ушбу кечалардан қидирар эдилар.\nИмом Бухорий раҳматуллоҳи алайҳи ўз саҳиҳларида Оиша онамиз розияллоҳу анҳодан ривоят қиладилар: “Албатта Набий соллаллоҳу алайҳи васаллам, Рамазон ойининг охирги ўн куни кириб келса, аҳлларини уйғотар,тунларини тирилтирар ва белларини маҳкам боғлар эдилар”\nҲадиси шарифдаги Оиша онамизнинг: “Белларини маҳкам боғлар эдилар”, дегани Пайғамбар соллаллоҳу алайҳи васалламнинг ибодатга одатдагидан кўпроқ жидду-жаҳд қилиб ҳаракат қилганларидан киноя. Баъзилар бу аёлларидан четлашганлари, яқинлик қилмаганларидан киноя дейдилар.\n“Тунларини тирилтирар эди”деганлари эса, намоз ва бошқа ибодатлар билан туннинг барчасини бедор ўтказар эдилар деган маънода. Оиша онамиз розияллоҳу анҳодан ривоят қилинган бошқа ҳадисда: “ Мен Росулуллоҳ соллаллоҳу алайҳи васалламни Рамазон ойидан бошқа бирор пайтда бир кечада Қуръони каримнинг барчасини ўқиганларини ҳам, туннинг ҳаммасини то тонггача бедор бўлганларини ҳам, бир ой аввалидан охиригача тўлиқ рўза тутганларини ҳам билмайман” деганлар.\n“Аҳлларини уйғотар эди”деганлари эса, аёлларини намозга уйғотар эди деган маънода. Пайғамбар соллаллоҳу алайҳи васалламнинг одатларидан маълумки, У зот аҳлларини бошқа кунларда ҳам ибодатга уйғотар эдилар. Витр ўқимоқчи бўлсалар Оиша онамизни уйғотганлари каби. Аммо Пайғамбар соллаллоҳу алайҳи васалламнинг аҳли оилаларини Рамазон ойининг охирги ўн кунида уйғотишлари йилнинг бошқа кунларига нисбатан кўпроқ бўлар эди.\nШайхонтоҳур тумани “Ислом нури” жоме масжиди\nимом хатиби А. Собиров\n418000cookie-checkРамазон ойининг охирги ўн кунлиги фазилатиno\nОлдингиҚуръон мусобақаси ғолибларининг Умра зиёратидан лавҳаларКейингиБаракотли кеча


Ҳар нарсанинг аввали ҳалоллик » Новости Узбекистана сегодня: nuz.uz\nНовости Узбекистана → ИҚТИСОДИЁТ ва БИЗНЕС → Ҳар нарсанинг аввали ҳалоллик\n10-04-2018 15:06 0 588 Рейтинг1 Чоп этиш\nҲар нарсанинг аввали ҳалоллик\n“Ўзстандарт” агентлиги ўз фаолиятини амалдаги Қонунчиликка кўра бевосита ва қуйи тизим ташкилотлари орқали амалга оширади. Куни кеча “Ўзстандарт” агентлиги ва оммавий ахборот воситалари вакиллари билан биргаликда навбатдаги матбуот анжумани бўлиб ўтди.\nМисол учун, ҳаром ва ҳалолни фарқига бормаётган кимсаларни назарда тутадиган бўлсак, ҳатто эшшак гўштини ҳам, мол гўшти деб, сотиб, ошхона ва шунга ўхшаш жойларга чиқариб юборганлар бўлди албатда. Бундай жирканч ишларга қўл урганлар бу дунё ва охиратда қандай жавоб берар эканлар.\nБу борада имомо-хатибимиз Равшанбой Раимқуловнинг фикрларини билсак.\nҲалоллик ҳақида сўз кетганда Абу Ҳомид Ғаззолий “Мукошафат-ул қулуб” китобида келтирилган ривоятларида Пайғамбаримиз шундай буюрадилар:\nҲалол бўлмаган нарсаларга қараш нақ Иблиснинг ўқига нишон бўлиш демакдир. Ким Оллоҳдан қўрққанидан ҳалол бўлмаган нарсаларга қарашни тарк этса, Робби шундай унга бир имон берадики, бу имоннинг тотини у қалбида ҳис этади.


Қўшработда икки фарзанд онаси ўзига ўт қўйиб ҳалок бўлди\n08 март 2021, Тошкент вақти: 09:28\nЎзбек аёллари норозилик сифатида ўзларига ўт қўйиш ҳолатлари бугун ҳам учраб туради.\nСамарқанд вилояти Қўшработ туманининг Работ қишлоғида истиқомат қилувчи 27 ёшли аёл 16 декабрь куни ўз жонига қасд қилди. Озодлик манбаларининг айтишларича, оилавий жанжал туфайли аёл молхонада устига бензин қуйиб ўзига ўт қўйган. Аёл воқеа жойида ҳалок бўлган.\nСамарқанд вилояти Қўшработ туманининг Работ қишлоғида истиқомат қилувчи икки фарзанднинг онаси Гулмира Маликова 16 декабрь куни соат 15лар атрофида ўзига ўт қўйиш билан жонига қасд қилган.\nБу ҳақда Озодликка хабар берган қўшработлик манбага кўра, аёлнинг ўз жонига қасд қилишига оилавий жанжаллар сабаб бўлган:\n- Воқеа сешанба куни рўй берган. Аёлнинг икки нафар ёш боласи бор эди. Қайниси биланми, қайнонаси биланми, унисини ҳали аниқ билмайману, жанжал бўлган. Кейин у молхонага кириб устига бензин сепиб ўт қўйиб юборган. Аёлни қутқариб қолишга қилинган ҳаракатлар самара бермаган ва у ўша жойнинг ўзида ҳалок бўлган. Бугун худойисини ўтказишди,- деди манба.\nМарҳуманинг жанозасида қатнашган Работ қишлоғида истиқомат қилувчи бошқа бир манбанинг иддаосича, Гулмира ўлимининг сабаби бошқа ҳам бўлиши мумкин. Манба бу иддаосини асослаш учун қишлоқда тарқалган гап-сўзларни келтиради:\n- Гулмиранинг ота-онаси ёшлигида ўлиб кетган. Бу қиз акаларнинг қўлида катта бўлган меҳнаткаш қиз эди. Эри Тошкентда ишларди. Ўша куни эри уйида бўлмаган. Одамларнинг айтишларича, Гулмирани аввал уриб ўлдириб қўйиб, кейин ёқиб юборишган. Лекин бу одамларнинг оғзидаги гап,- деди манба.\nМанбанинг бу иддаосини Қўшработ тумани ички ишлар бўлимининг ўзини таништирмаган мулозими тасдиқламади. Унинг Озодликка айтишича, суд тиббий экспертизаси Гулмирани ўз жонига қасд қилган деб, хулоса берган:\n- Бу иш юзасидан ҳозир Қўшработ тумани прокуратураси жиноят иши очган. Марҳума яшаган уйдаги одамлар сўроқ қилиняпти. Ҳозирча бошқа ҳеч нарса дея олмайман,- деди ички ишлар мулозими.\nКузатувчиларнинг айтишларича, Ўзбекистонда ўтган асрнинг 80-90 йилларида аёлларнинг ўзига ўт қўйиш ҳолатлари кўп кузатилган.\nЎзбек аёлларининг нега ўз жонига қасд қилишда бундай оғриқли ва даҳшатли усулни танлаши ўша йиллари оммавий ахборот воситаларида кенг муҳокама қилинган.\nМустақил Ўзбекистонда ҳам аёлларнинг ўзига ўт қўйиш ҳолатлари учраб туради.\nЖумладан, жорий йилнинг 6 август куни Қашқадарёнинг Китоб тумани ИИБ биносида 35 ёшли ўқитувчи Мавжуда Турсунова ўғлининг милиция ходимлари томонидан калтакланганига норозилик билдириб ўзига ўт қўйган ва ҳалок бўлган эди.


ОТМларда янги ўқув йили анъанавий шаклда бошланишига муносабат билдирилди - UzNews.uz\n18 августа, 15:09 768 0\nОТМларда янги ўқув йили анъанавий шаклда бошланишига муносабат билдирилди\nИжтимоий тармоқларда ўқиш анъанавий таълимда бошланиши ҳақида хабарлар тарқалганди.\nОлий ва ўрта махсус таълим вазирлиги Матбуот хизмати хабарига кўра, ОТМларнинг пандемия шароитида санитария-гигиена қоидаларига риоя қилган ҳолда таълим жараёнини анъанавий (офлайн) тарзда ташкил этиш бўйича тайёргарлик ҳолати ўрганилмоқда.\nЎрганишлар натижасига кўра, тегишли маълумотлар Вазирлар Маҳкамасига тақдим этилади. Олий таълим муассасаларида таълим жараёнини ташкил этиш бўйича якуний хулоса тасдиқлангандан сўнг, расмий тарзда эълон қилинади.\nВазирлик талабалардан санитария-гигиена қоидаларига қатъий риоя қилишларини, вакцинация жараёнида фаол иштирок этишларини сўраган.\n23 сентября, 16:18 1313 0\n10 Сентября, Пятница 7160 0


Анвар Бойназаров: Рақибимни 1-раундда нокаутга учратганим ўзимга бўлган ишончни янада оширди\n10 июль, 2017, 13:02\nЎзбекистонлик яккакураш жанглар устаси Анвар Бойназаров кеча Хитойнинг Чонгқинг шаҳрида бўлиб ўтган “TOPKING WORLD SERIES 2017” турнири доирасида ўтказилган жанг кечасида бразилиялик Марлон Роберто дос Сантосни биринчи раунддаёқ нокаутга учратди.\nКечаги жанг "EM LEGEND" турнир доирасига кирмайди. Бу шунчаки профессионал жанг ҳисобланади. Спортчимиз ушбу тўқнашувдан сўнг SPORTS.uz интернет ахборот порталига ўз таассуротларини билдириб ўтди.\n– 23 ёшли рақибим жуда кучли эди. Шу сабаб бу жангга кучли тайёргарлик кўрдим. Бу эса ўз самарасини берди. Жангнинг бунчалик тез тугашини кутмагандим. Уни биринчи раунддаёқ нокаутга учратганимдан сўнг шижоатим янада ошди. Умид қиламанки, бу кейинги жангларга ҳам менга ишонч билан боришимга катта ёрдам беради, – дейди Бойназаров SPORTS.uz нашрига.\nЭслатиб ўтамиз, ҳамюртимиз “EM LEGEND” турнирида энг кучли 32 спортчи иштирок этаётган мусобақанинг ярим финал босқичигача етиб борган. Ҳозирча бу жангнинг қачон бўлиши маълум қилинганича йўқ.


1869 йилда қурилган Хўжа Порсо жоме масжиди бузиб ташланди – Газета.uz\nХўжа Порсо жоме масжиди\nГид Жамил Қосимов 1869 йилда Марғилонда қурилган қадимий Хўжа Порсо жоме масжиди бузиб ташланганини хабар қилди. У Моддий маданий мероснинг кўчмас мулк объектлари миллий рўйхатига киритилганди. Маданий мерос агентлиги бино бир неча жойидан ёрилгани боис бузиб, янгидан қурилаётганини маълум қилди.\nLotinchada 20 октябр 2021, 14:49 Жамият\nИжтимоий тармоқларда 1869 йилда Марғилонда қурилган қадимий Хўжа Порсо жоме масжиди (360 градусда кўриниши) бузиб ташлангани маълум қилинди. Бу ҳақда журналист Эльмира Тухватуллина Facebook`да ёзиб қолдирди. Маданий мерос агентлигининг «Газета.uz»га маълум қилишича, тамирлаш ишлари 2021 йил июнь ойида бошланган, июль ойида эса масжиднинг тарихий қисми жойлашган айвон ечиб олинган.\nТаъкидланишича, гид Жамил Қосимов Англиядан келган туристларни бетакрор устунлар ва нақшиндор шифтни кўрсатиш учун олиб борган, бироқ масжид бузилиб, унинг ўрнида қурилиш ишлари олиб борилаётганига гувоҳ бўлишган.\n«Ушбу масжид 1869 йилда қурилган, у ҳақда кўплаб саёҳат журналларида ёзилган ва суратлари эълон қилинган. Пандемияга қадар бўлган даврда экскурсиялар уюштирилган жой энди йўқ, бетакрор устунлар ва нақшиндор шифтлар эса бузиб ташланган ва кераксиз буюмдек чанг босиб ётибди», — дейилади хабарда.\nЖамил Қосимовнинг сўзларига кўра, унинг ўрнида ҳозирда ғиштдан янги масжид қуришмоқда, таъмирлаш ишларини олиб бораётганлар эса тарихий устунлар ва шифтларни айвон ўрнига қайта ўрнатишларини айтган.\nГид 2019 йилда туристларни масжидга олиб борган вақтида туширилган суратларни ва унинг ҳозирги аҳволи тасвирланган видеони эълон қилди.\nФото: Жамил Қосимов.\nҚайд этилишича, англиялик туристлар: «мазкур объектни сайёҳлар учун жозибадор қилиб турган бу каби гўзалликни қандай қилиб йўқ қилиш мумкин? Янги барибир янги-ку», — дея муносабат билдиришган.\nБиргина Буюк Британиянинг ўзида 50 йил аввалги бинони таъмирлаш ёки реставрация қилиш учун ҳам кўплаб комиссияларнинг рухсатини олишга тўғри келиши қўшимча қилинган.\nЖурналист Эльмира Тухватуллина: «Нима учун бизда тарихий иншоотларни бузиб ташлаш тўғрисида осонгина қарор қабул қилинади?» дея савол билан юзланган.\nХўжа Порсо жоме масжидининг олдинги ҳолати. Фото: Жамил Қосимов.\nМасжиднинг ҳозирги таъмирлаш ишлари давом этаётган ҳолати. Фото: Жамил Қосимов.\nЖурналист шунингдек, Шахрисабз, Самарқанддаги воқеаларни, қолаверса, Қорақалпоғистондаги етти гумбаздан иборат Шамун-Наби (17−18 асрда бунёд этилган) мавзолейини бузиб, унинг замонавий тарзда таъмирлаб қўйишганини эсга олган.\nМаълумот ўрнида, Вазирлар Маҳкамасининг 2019 йил 4 октябрдаги қарорига асосан Моддий маданий мероснинг кўчмас мулк объектлари миллий рўйхатига киритилган.\nМаданий мерос агентлигининг изоҳ беришича, Хўжа Порсо жоме масжидига ташриф буюрувчиларга қулайлик яратиш мақсадида масжид ҳудудига қўшимча бино иншоотларини қуриш бўйича таклиф тайёрланган ва 2020 йилнинг 23 ноябрида агентгик (ўша вақтда департамент) ҳузуридаги илмий-эксперт кенгаши томонидан маъқуллаган.\nИлмий-эксперт кенгашининг хулосасида шунингдек, маданий мерос объекти бўлган эски масжид биносини таъмирлаш шарти билан рухсат берилгани қайд этилган.\n«Хулосадан сўнг, масжиднинг тарихий қисми малакали реставратор томонидан маркирофка (рақамланиб) ечиб олинган. Ҳозирда масжиднинг тарихий айвон қисмини қайта тиклаш ишлари бошланган», — дейилади агентлик хабарида.\nФарғона вилояти ҳокими Хайрулла Бозоров масжиднинг янги лойиҳаси билан танишмоқда.\nМаданий мерос агентлиги Фарғона вилояти ҳудудий бошқармаси бошлиғининг «Газета.uz»га аниқлик киритишича, маданий мерос объектининг тарихий қисми ечиб олинган бино бир неча жойидан ёрилгани аниқланган ва бу борада Қурилиш соҳасида назорат ҳудудий инспекцияси хулосаси ҳам олинган.\n«Шифт ва устунларга зарар етказмаган холда рақамланиб олиб қўйилган, ёғингарчилик ва тагидан зах ўтмаслиги чоралари кўрилган», — деди Алишер Хусанов.\nФото: Маданий мерос агентлиги Фарғона вилояти ҳудудий бошқармаси.\nҚорақалпоғистонда Миздакхон мақбараси атрофидаги ерлар янги қабрлар учун сотилаётгани айтилди 9 декабр 2021, 17:01\nХўжа Порсо масжиди иши бўйича мансабдор шахсларга нисбатан жиноят иши қўзғатилди 3 ноябр 2021, 18:24\nХўжа Порсо масжиди иши тергов учун Бош прокуратурага юборилди 21 октябр 2021, 17:28


Ислом – эзгулик дини – Imom Buxoriy xalqaro ilmiy-tadqiqot markazi\nHome / МАҚОЛАЛАР / Ислом – эзгулик дини\nИслом – эзгулик дини\n12/07/2019\tМАҚОЛАЛАР 108 кўрилган\nБарчамизга маълумки, муқаддас ислом дини бутун башариятни доимо эзгу ишларни қилишга, инсонларни бир-бирлари билан чиройли муомалада бўлишга, гўзал одоб-ахлоқли ҳамда инсонни маънавий комиллик сари етаклашга хизмат қилувчи энг гўзал диндир.\n“Ислом” сўзининг луғавий маъноси ҳам тинчлик-осойишталик, инсон ўзини Аллоҳга бўйсундириб, таслим қилиш деган маъноларни ўзида мужассам қилган. Дин инсонларни ҳамжиҳатлик ва иноқликка чорлаб, фирқаларга бўлинишни, миллатчилик ва хунрезликларни қаттиқ қоралайди.\nДинимиз биз мусулмонларни доимо кўришганимизда очиқ юз билан, “Ассалому алайкум”, яъни “Сизга тинчлик-омонлик тилайман” дея саломлашишга буюради. Бежизга доно халқимиз: “Гапнинг боши – калом, одоб боши – салом”, демаган.\nБирор нотаниш киши билан кўришиб қолсангиз, салом беришингиз билан унинг кўнглига илиқлик киради, сизга бўлган ноқулайлиги барҳам топади. Абдуллоҳ ибн Аббос: “Ҳар бир нарсанинг ниҳояси бор, саломнинг ниҳояси барокатдир”, деганлар.\nДинимиз инсонларни бир-бирлари билан биродар, оға-ини бўлишга буюради. Аллоҳ таоло: “Албатта, мўминлар биродардирлар” деган. (Ҳужурот сураси 10-оят). Иймон мусулмонларни бир-бирига шундай яқин қиладики, у яқин туғушганларнинг яқинлигидан кам бўлмайди. Биродарига ёрдамлашган бандага, албатта, Аллоҳ таолонинг ёрдами бўлади. Ҳадиси шарифда: “Қай бир мусулмон биродари ҳақига дуо қилса, фаришталар унга: “Сенга ҳам шу бўлсин, омин!” деб туришади”, дейилган (Имом Муслим ривояти). Шундай экан инсонлар доимо бошқаларга яхши муомалада бўлиши, уларнинг ҳақларига хайрли дуолар қилиши айтилмоқда.\nАллоҳ таолонинг энг катта неъматларидан яна бири бу тинчлик неъматидир. Ислом дини тинчлик тушунчасини ўзининг бош ғояси ва муҳим шиорига айлантиргани ҳам бежиз эмас, албатта. Аллоҳ таоло Қуръони каримда баён қиладики: “Эй имон келтирганлар! Ёппасига тинчлик ишига киришингиз…”.\nШунинг учун ҳам биз доимо тинчлик ва меҳр-оқибатни ўзида мужассам этган муқаддас ислом динимизни пок сақлаш, уни турли хил ғаразли хуруж ва ҳамлалардан, туҳмат ва бўхтонлардан ҳимоя қилиш, унинг асл моҳиятини униб-ўсиб келаётган ёш авлодимизга тўғри тушунтириш, ислом маданиятининг эзгу ғояларини кенг тарғиб этишни долзарб вазифа сифатида билишимиз керак.\nДинимиз инсонларни гўзал хулқли бўлишга чақиради. Пайғамбаримиз Муҳаммад соллаллоҳу алайҳи васаллам: “Албатта, мен гўзал хулқларни тамомига етказиш учун юборилдим”, дея Ислом дининг асл моҳияти жамиятда яхшилик уруғини сочиб, инсонлар орасида ўзаро меҳр-оқибатни, гўзал хулқни тадрижий такомиллаштиришдан иборат эканлигини маълум қилдилар.\nДинимиз бизларни ўзгаларга озор беришдан қайтаради. Расулуллоҳ соллаллоҳу алайҳи васаллам ҳар бир мусулмонни бошқа бир мусулмонга қўли ва тили билан озор бермасликка чақирганлар. Абдуллоҳ ибн Амр розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Мусулмон – тили ва қўлидан мусулмонлар омонда бўлган кишидир”, дедилар. (Имом Бухорий)\nМаълумки, тил ва қўл энг кўп ишлатиладиган аъзолар бўлиб, яхши ишлар ҳам, ёмон ишлар ҳам асосан шулар билан бажарилади. Ён-атрофдагиларга аксар ҳолларда тил билан сўкиб ёки қўл билан туртиб, уриб, озор берилади, зарар етказилади. Шунинг учун, Расулуллоҳ соллаллоҳу алайҳи васаллам шу икки аъзони лафзан зикр қилдилар. Демак, бировларга, у ким бўлишидан қатъий назар, диндошми, ғайридинми – озор беришдан ўзимизни сақлашимиз лозим. Айниқса, тилимиз ва қўлимизга хушёр бўлишимиз керак.\nДинимиз бизларни доимо илм олишга буюради. Ҳар бир инсонга илм талаб қилишни фарз қилиш ҳам фақат Исломда бор холос. Қуръони каримда илм ва уламолар энг олий мақомга қўйилган. Ҳадиси шарифларда ҳам илм, уни талаб қилиш, уламолар ҳақида кўплаб маълумотлар келган. Аллоҳ таоло: “Аллоҳ сизлардан иймон келтирганларни, хусусан, илмга берилганларни даражаларга кўтарур”. (Мужодала сураси 11-оят).\nУшбу оятда ҳам бандаларнинг олий даражаларга эришишлари учун иймон ва илм шарт қилиб келтирилган. Инсоннинг Аллоҳ таоло ҳузурида даражаси кўтарилиш омили сифатида олдин иймон, кейин илм зикр этилмоқда. Бунда ҳам инсонга иймон ва илм зарурлигини кўриш мумкин. Инсон илм олиш учун аввало ниятни холис қилиш, нафсини поклаш, илмни одобли ва етук олимлардан ўрганиш лозим.\nХулоса ўрнида шуни айтиш мумкинки, ислом дини инсонларни ўзгалар билан чиройли муомалада бўлишга, илм олишга, хайрли ишларда бардавом бўлишга чорлайдиган диндир. Ёшларни турли иллатлар таъсиридан асраш барчамиз учун энг асосий масала бўлиб турибди. Биз кўп жойларда жаҳолатга қарши маърифат ташаббуси билан чиқаяпмиз. Муқаддас ислом динини моҳиятини тўғри англамасдан бошқа кўчаларга кириб кетаётган жоҳил кимсалар бир нарсани тушунмайди ёки тушунишни истамайди. Ислом фақат нурли ҳаётга, илм-маърифатга, яхшиликка ундайди. Ҳеч қачон хунрезлик, қотиллик, зўравонликка чақирмайди. Шунинг учун биз доимо фарзандларимиз тарбиясини динимиз кўрсатмалари асосида олиб борсак, уларни илм олишлари учун етарли шароитларни яратиб берсак, юртимиз равнақи учун керак бўладиган салоҳиятли фарзандлар бўлиб улғаяди.


Юрт ободлигидан мамнунлик ҳисси\nҲазорасп тумани ИИБ бошлиғига бириктирилган 3-сектор ҳудудидаги Пичоқчи маҳалласи обод ва кўркам масканга айланиб бормоқда. Маҳаллада эҳтиёжманд оилаларнинг уйини таъмирлаш, саломатлигини муҳофаза қилиш, ҳудудни ободонлаштириш, ноқонуний қурилишларнинг олдини олиш, аҳолини электр энергияси, ичимлик суви ҳамда табиий газ билан таъминлаш, транспорт қатновидаги муаммоларни ҳал этиш каби кўплаб муҳим масалалар ўз ечимини топмоқда.\nҲудудда тадбиркорликни ривожлантириш, имтиёзли банк кредитлари ажратиш ҳамда янги иш ўринлари яратиш бўйича ҳам қатор ибратли ишлар амалга оширилмоқда. Айниқса, мева-сабзавотчилик, чорвачилик, паррандачилик, балиқчилик, қуёнчилик, асаларичилик ва қишлоқ хўжалигининг бошқа фаолият турларини ривожлантириш, шунингдек, вояга етмаганлар ва ёшлар ўртасида профилактик тадбирларнинг самарадорлигини оширишга алоҳида эътибор қаратилмоқда. Бу борада фуқароларнинг ўзини ўзи бошқариш органлари, хотин-қизлар қўмиталари ҳамда таълим муассасалари билан ҳамжиҳатликдаги ишлар самарали йўлга қўйилган.\n– «Йўл харитаси»га киритилган вазифалар белгиланган муддатда бажарилишига эришилмоқда, – дейди сектор штаби котиби, лейтенант Ғайрат Қутлимуратов. – Маҳалла ҳудудида 934 та хонадон мавжуд бўлиб, 5433 киши истиқомат қилади. Шу кунга қадар барча хонадонлар тўлиқ ўрганиб чиқилди ва аниқланган муаммолар «Йўл харитаси»нинг чора-тадбирлар режасига киритилиб, тегишли ташкилот ва муассасалар вакиллари иштирокида ижобий ҳал этилди. Хусусан, 371 та хонадон тўла таъмирдан чиқарилди. Аҳолини тоза ичимлик суви билан таъминлаш мақсадида 8 километр узунликдаги қувур ётқизилди. Шунингдек, 5-умумтаълим мактаби ҳамда 38-оилавий поликлиникада таъмирлаш ишлари ниҳоясига етказилди.\nҲудудда аҳолига маданий-маиший хизмат кўрсатиш соҳасини ривожлантириш, тадбиркорлик субъектларига амалий ёрдам кўрсатиш ҳамда янги иш ўринлари яратиш бўйича ҳам ижобий ишлар амалга оширилмоқда. Туман ҳокимининг қарорига асосан,\n7 нафар тадбиркорга бизнес лойиҳаларини амалга ошириш учун маҳалла ҳудудидан ер майдони ажратиб берилди ва айни кунда қурилиш ишлари жадаллик билан давом этмоқда. Иссиқхона қуриш истагини билдирган 40 нафар фуқарога «Томорқа хизмати» масъулияти чекланган жамияти билан келишилган ҳолда имтиёзли банк кредитлари ажратилди. Шунингдек, ижтимоий ҳимояга муҳтож бўлган тўрт нафар фуқарога чорва моллари ҳамда паррандалар олиб берилди.\n– Маҳалланинг янада обод ва кўркам бўлишини кўчалар ва йўлларсиз тасаввур қилиш қийин, – дейди туман йўллардан фойдаланиш унитар корхонаси директори Ойбек Саидов. – Айни пайтда ҳудуддаги ички хўжалик йўлларининг 6,8 километрида қурилиш якунланиб, қолган қисмида таъмирлаш ишлари давом этмоқда. Тўрт километр узунликдаги пиёдалар йўлакчаси қурилиши ҳам тўла якунига етказилиб, кўчаларга 75 та ёритиш чироғи ўрнатилди.\nҲудудда ўтган йили 2,6 гектар майдонда гидропоника усулидаги иссиқхона бунёд этилди. Айни кунда тадбиркор Ҳайдар Шерниёзовга тегишли ушбу иссиқхонада экспортбоп полиз маҳсулотлари етиштирилмоқда. Шунингдек, маҳалла ҳудудида Умиджон Маткаримов раҳбарлигидаги «Hazorasp green haus» МЧЖ томонидан бир гектар ер майдонига замонавий типдаги иссиқхона қурилиши якунига етказилиб, уруғ экиш ишлари давом этяпти. Тадбиркор Сайёра Қўчқорова ташаббуси билан давлат шерикчилиги асосида замон талабларига жавоб берадиган «Ширинтойлар олами» мактабгача таълим муассасаси ишга туширилди. Айни кунда ушбу масканда 60 нафар болажон тарбияланмоқда.\n– Қишлоқ шароитида барча қулайликларга эга бўлган бундай кўркам мактабгача таълим муассасасининг ишга туширилиши маҳалла аҳли учун чинакам қувончли воқеа бўлди, – дейди ушбу маҳаллада истиқомат қилувчи Эргашбек Рўзметов. – Бу ерда кичкинтойлар учун барча шароитлар яратилган. Машғулот хоналари, ўйингоҳлар, спорт майдончалари, ювиниш хоналари, тиббиёт хонаси, овқатланиш зали, эртаклар шаҳарчаси болажонлар ихтиёрида. Шунингдек, бу ерда жажжи кичкинтойларга алифбе сабоқлари билан бир қаторда, инглиз ва рус тиллари ҳам пухта ўргатиб борилмоқда.\nҲудудда ижтимоий-иқтисодий соҳаларда амалга оширилаётган ишлар билан бирга жиноят ва ҳуқуқбузарликларнинг барвақт олдини олиш борасида ҳам тизимли ишлар ташкил қилинган. Йил бошидан аҳолининг турмуш тарзини ўрганиш натижасида эҳтиёжманд, низоли оилалар, ишсиз фуқаролар, спиртли ичимликка ружу қўйган, жиноят содир қилишга мойил бўлган ва бошқа тоифадаги шахслар аниқланиб, улар билан доимий равишда профилактик суҳбатлар олиб борилди. Профилактик тадбирларга жамоат ташкилотлари вакиллари ҳам жалб қилиниб, содир этилаётган ҳуқуқбузарликлар сектор раҳбари иштирокида муҳокама қилинмоқда ва уларга имкон бераётган сабаблар атрофлича ўрганиб чиқиляпти. Жиноят ва ҳуқуқбузарликларнинг олдини олиш борасида амалга оширилаётган бундай тадбирлар натижасида жорий йилнинг ўтган даврида маҳаллада биронта ҳам жиноят содир этилмади.\nҲазорасп туманидаги Пичоқчи маҳалласида секторлар кесимида амалга оширилаётган ишларни кўздан кечирар эканмиз, халқимизнинг бугунги ўзгаришлардан, бунёдкорлик ишларидан, яратиб берилаётган шароитлардан, хуллас, юрт ободлигидан мамнун эканлигини ҳис этдик. Зеро, Президентимиз таъкидлаганидек, «Халқимиз ўз ҳаётидаги ижобий ўзгаришларни эртага эмас, узоқ келажакда эмас, айнан бугун кўриши керак».


«Ўзмиллийбанк» филиаллари бўйлаб саёҳат: тадбиркорларга яратилаётган кенг имкониятлар\nЖамият 17:31 / 10.09.2019 3712\nЖорий йилнинг 27 августидан 11 сентябрига қадар «Ўзмиллийбанк» Тошкент шаҳар Бош Бошқармаси ўз филиалларида тадбиркорлар ва банк мутасаддилари иштирокида очиқ давра суҳбати ўтказишни режалаштирган. Ушбу учрашувлардан мақсад мижозлар ва раҳбарият ўртасида хизмат сифатини ошириш ва мавжуд камчиликларни баратараф этишдир.\n7 сентябрь куни «Ўзмиллийбанк» Тошкент шаҳар Бош Бошқармаси биносида Президентнинг 2019 йил 13 августдаги ПФ-5780-сонли Фармонида белгиланган вазифалар ижросини таъминлаш, тадбиркорларни қийнаётган масалаларни ҳал қилиш мақсадида тадбир ташкил этилди. Суҳбат чоғида тадбиркорлар банк хизматлари бўйича ўзларини қизиқтирган саволларга жавоб олишди. Жумладан, хориж технологиясини ишлаб чиқаришга жалб қилишда банк тадбиркорларга қандай ёрдам кўрсатиши ҳақида банк мутасаддилари мижозларга маълумот беришди.\nКуннинг иккинчи ярмида банк раҳбарлари ва мутасаддилари «Ўзмиллийбанк» Тошкент шаҳар Бош Бошқармаси Олмазор филиалига ташриф буюришди. Аввалига меҳмонлар банкларда мижозларга яратилган шароитлар билан танишишди. Мисол сифатида, Олмазор филиалига келган мижозларга универсал менеджерлар хизмат кўрсатади. Ушбу амалиётнинг аҳамияти шундаки, ходимлар мижозларнинг ҳар қандай саволларига оперативлик билан жавоб беришади, яъни мижознинг банкда ўтказадиган вақти тежалади.\nТадбиркорлар учун уюштирилган давра суҳбати давомида Олмазор филиали ва «Ўзмиллийбанк» Тошкент шаҳар Бош Бошқармаси фаолияти бўйича такомиллаштириш бўйича таклифлар берилди. Тадбиркорлар банк ходимларининг дам олиш кунлари ҳам хизмат кўрсатишса, бу мижозларга ҳар томонлама қулай бўлиши, шунингдек, банк томонидан тадбиркорлик субъектларига пул ўтказиш операциялари тезкорлик билан амалга ошириш жуда муҳимлиги ҳақида фикр билдиришди. Дўстона муҳит тарзида ўтган мулоқот чоғида томонлар ўз муаммоларини жойида ҳал қилиш имкониятига эга бўлишди. Ўтказилган учрашувлар банк ва мижоз ўртасидаги алоқаларни мустаҳкам боғлашда яна бир дадил қадам бўлди, дейиш мумкин.\n2019 йил бошидан 1 сентябригача банк томонидан миллий валютада 692,4 млрд сўмлик, хорижий валюталарда эса 94,9 млн АҚШ доллари ва 77,9 млн Евро миқдорида пул маблағлари ажратилган. Ушбу маблағлар ҳисобига қарийб 3 минг 500 иш ўрни яратилган. Қўшимча қилиб шуни таъкидлаш лозим-ки, «Ўзмиллийбанк» мижозларнинг ошиб бораётган талабини қондириш учун йилга-йилга ажратилаётган маблағлар миқдорини ошириб бормоқда.


Беш давлат қашшоқ мамлакатлар учун 11,7 млрд долларлик имтиёзли кредит ажратишга қарор қилди\nХВЖ тақсимловчи директори Кристалина Георгиеванинг сўзларига кўра, айни пайтгача 102 мамлакат молиявий ёрдам сўраган бўлиб, шу ой охиригача уларнинг 50га яқини бу ёрдамни олади.\nАвстралия, Буюк Британия, Канада, Франция ва Япония қашшоқ мамлакатларга имтиёзли кредит бериш учун Халқаро валюта жамғармасига (ХВЖ) 11,7 млрд доллар тақдим этадиган бўлди. Бу ҳақда ХВЖ тақсимловчи директори Кристалина Георгиева маълум қилди.\n"Биз аъзо давлатларни қашшоқликни камайтириш ва иқтисодий ўсишга кўмак бериш мақсадида Траст фондимиз учун зудлик билан 17 млрд долларлик имтиёзли кредит тақдим этишга чақирдик. Бугун аъзоларимиз ушбу маблағнинг 70 фоизини тақдим этишга рози бўлди. Мен 11,7 млрд доллар тақдим этиш мажбуриятини олганликлари учун Япония, Буюк Британия, Франция, Австралия ва Канадага чуқур миннатдорлик билдираман", - деди у.\nГеоргиеванинг сўзларига кўра, айни пайтгача 102 мамлакат молиявий ёрдам сўраган бўлиб, шу ой охиригача уларнинг 50га яқини бу ёрдамни олади.\nХалқаро валюта жамғармаси жаҳон иқтисодиёти 2020 йилда 3 фоизга пасайишини прогноз қилмоқда, бу 2009 йилдагига қараганда анча жиддий кўрсаткич.\nХВЖ Ўзбекистоннинг иқтисодий ўсишлари бўйича прогнозларини ҳам эълон қилди. Унга кўра, 2020 йилда мамлакат ялпи ички маҳсулоти ўсиш суръати 1,8 фоизни ташкил қилади. Лекин 2021 йилда 7 фоизга чиқади. Инфляция 12,6 фоиз, келгуси йилда 10,6 фоиз бўлиши прогноз қилинган. Жорий тўлов баланси эса -9,4 фоизга тушиб кетади.\nХалқаро валюта жамғармаси раҳбари Шавкат Мирзиёевга мактуб йўллади


Сурхондарёда 9 туп чинор ва 4 туп гужум дарахтини кесган фуқарога чора кўрилди\n09:19 / 27.11.2021\nФото: Экология бошқармаси\nСурхондарё вилояти Термиз туманида 9 туп чинор ва 4 туп гужум дарахтини кесган фуқарога МЖтКнинг 79-моддаси билан чора кўрилган. Бу ҳақда вилоят Экология ва атроф-муҳитни муҳофаза қилиш бошқармаси ахборот хизмати хабар бермоқда.\nМаълум қилинишича, 2021 йил 22 ноябр куни Сурхондарё вилояти Экология ва атроф-муҳитни муҳофаза қилиш бошқармаси ва вилоят ИИБ ходимлари билан ҳамкорликда Термиз туманида тунги рейд тадбирлари ўтказилган.\nРейд давомида Термиз туманининг Янгиобод маҳалласи ҳудудида тунги соат 19:30да Ангор туман Навшаҳар маҳалласида яшовчи фуқаро Р.Ж.га тегишли бўлган ЗИЛ-130 ҳамда маҳаллада яшовчи А.Қ.га тегишли бўлган ЗИЛ-130 юк машиналари тўхтатилган.\nЮк машиналари кўздан кечирилганда уларга чинор ва гужум дарахтларининг тана ҳамда шох-шаббаларини ортиб олиб кетаётгани аниқланган.\nДастлабки суриштирувда аниқланишича, Термиз шаҳар Бирдамлик кўчасида яшовчи фуқаро К.Б. жорий йил 22 октябр куни Термиз туманидаги Ягона дарча орқали ўз ҳудудида ўсувчанлигини йўқотган мевали дарахтларни кесиб олиш ҳақида мурожаат қилган.\nБироқ фуқаро К.Б. томонидан эса ўзига тегишли бўлмаган ҳудудда мавжуд бўлган 9 туп чинор, 4 туп гужум дарахтлари кесиб олинган.\nҚайд этилишича, ҳолат юзасидан ҳуқуқбузарга нисбатан МЖтКнинг 79-модда 1-қисми билан базавий ҳисоблаш миқдорининг 5 баробари 1 миллион 350 минг сўм миқдорида жарима ва 24 миллион 57 минг сўм ўсимлик дунёсига етказилган зарар белгиланган.\nЭслатиб ўтамиз, аввалроқ Шўрчида туман ҳокимининг сохта ҳужжатларга асосланиб чиқарган қарори туфайли 160 туп тут дарахти кесиб ташланганди. Шунингдек, «Денов туман йўллардан фойдаланиш УК»нинг участка бўлими бошлиғи Ж.Ф. томонидан Денов шаҳрида 109 туп ноёб дарахт кесиб ташланганди. Бундан ташқари, Термиз шаҳрида ҳам халқаро савдо маркази қуриш учун ажратилган ҳудудда кўплаб дарахтлар кесилганди.\nСурхондарёда мактаб ҳудудида ўсиб турган 53 туп терак хўжалик ишлари мудири томонидан ноқонуний кесилди\n17:18 / 27.01.2022\nҚашқадарёда пиёдалар йўлакчасидаги дарахтлар илдизигача бетонлаб ташланди\nОёқ остидаги мораторий: Қарши давлат университетида 38 туп дарахт кесиб ташланди\n10:17 / 23.01.2022\nЯна дарахтзор можароси: ҳокимликлар қачонгача мораторийга беписанд?\n07:41 / 22.01.2022\nКўп йиллик дарахтларга бўлган мулк ҳуқуқи давлат рўйхатидан ўтказилади


4305 19:15 / 19.05.2018\n.Яхшилик юзингизни машриқ ёки мағриб томонга буришингиз эмас. Лекин яхшилик қилувчи ndash Аллоҳга, охират кунига, фаришталарга, китобга, набийларга иймон келтирган давоми...\n8820 20:19 / 10.05.2018\n2366 21:52 / 08.05.2018\nАллоҳнинг охирги ва мукаммал дини Ислом таълимотлари барча соҳада мукаммал ва гўзал тарзда тақдим этилгандир. Бу нарса кексаларни эъзозлаш бобида ҳам яққол давоми...\n2208 21:50 / 08.05.2018\nМусулмонлар – васат уммат\nТушуниш осон бўлиши учун аввало Ислом умматининг васатия уммати эканлиги ҳақидаги маъно ила умумий тарзда танишиб олайлик. Тафсилотларга эса кейин ўтамиз.Аллоҳ давоми...\n2321 16:11 / 06.05.2018\nБағрикенглик ва осонлик Ислом шариатининг энг улкан мақсадидир. Бу маънони таъкидловчи ҳужжат ва далиллар кўп. Бағрикенглик инсон табиатига боғлиқ нарсадир. давоми...\n2136 12:56 / 06.05.2018\nВа У сизга барча сўраган нарсаларингиздан берди. Агар Аллоҳнинг неъматларини санасангиз, саноғига ета олмассизлар. Албатта, инсон ўта золим ва ўта давоми...\n2237 17:34 / 05.05.2018\nДиннинг маъномоҳиятини англамоқ керак .Диннинг ҳақиқати, ndash кўринишдан икки сўздан таркиб топган бўлсада, шарҳи узун бир маърузага айланиб кетади. Лекин мен давоми...\n4587 13:49 / 02.05.2018\nМусулмонлардан бошқаларни сирдош тутиш\nЭй иймон келтирганлар Ўзингиздан бошқадан сирдош тутманг. Улар сизга парокандалик келтиришда бўшашмаслар. Машаққатда қолишингизни хоҳлайдилар. Нафратлари давоми...\n2518 16:33 / 29.04.2018\nГоҳида У Зот сенга тоат эшигини очади ва қабул эшигини очмайди. Гоҳида сенга гуноҳни тақдир қилади ва у У Зотга етишишга сабаб бўлади.Ушбу ҳикматда Ибн Атоуллоҳ давоми...\n4584 16:21 / 29.04.2018\n2453 02:16 / 28.04.2018\nАллоҳ таоло Қуръони Каримда, Набий соллаллоҳу алайҳи васалламнинг суннатларида ва Ислом шариати таълимотларида инсонларга уларни икки дунё саодатига бошлаш давоми...\n2436 02:04 / 28.04.2018\n51139 11:58 / 10.10.2018\n63942 11:56 / 10.10.2018\n15527 15:03 / 10.03.2020


Суперлигадан четлатилган ҳакам билан эксклюзив суҳбат ёхуд Ҳасан Рўзиев барчасини айтди\n29 август, 2018, 12:15\nАйбдор ҳакам хатосидан тўғри хулоса чиқарди.\nУшбу мавсумда чемпионатимиз ўйинларини бошқараётган ҳакамлар ҳам бир неча бор асосий ўринга чиқиб қолишаётганига гувоҳ бўлмоқдамиз. Суперлиганинг биринчи босқичи давомида ПФЛ томонидан бир қатор ҳакамлар жазоланганини қайд этиш керак. Яъни, чемпионатимизда 10 га яқин учрашувлардаги ҳакамларнинг иши кўриб чиқилиб, уларга тегишли жазолар тайинланганди. Улардан охиргиси эса 21-турда “Металлург” ҳамда “Қизилқум” ўртасидаги ўйин билан боғлиқ бўлди. Ўшанда тошкентлик Ҳасан Рўзиев беллашувни бошқарганди ва бекободликлар 2:1 ҳисобида ғалаба қозонишганди. Ўйиндан кейин эса меҳмонлар бош мураббийи Ҳамиджон Актамов бош ҳакам ҳақида ўта кескин танқидий гапларни айтган ҳолда “бу Ҳасан Рўзиевнинг ўйини бўлди” деганди. Кейин эса ПФЛ уни октябрь ойига қадар ўйинлардан четлаштиришга қарор қилди. Чиндан ҳам маълум бўлишича, у 35-дақиқада “Металлург” дарвозасига соф пенальтини белгиламаган бўлиб чиқди.\nОрадан маълум вақт ўтди. Энди Рўзиев қилган хатоси учун жазо муддатини ўташга мажбур. Сентябрь ойида Суперлиганинг иккинчи босқичи бошланади. Демак, ушбу ойда ҳам у ҳакамлик қилмайди. Эндиликда унинг ўзи ҳам бўлиб ўтган ишларни обдон таҳлил қилиб, хатоларидан хулосалар чиқараётган бўлса ажаб эмас. Аслида эса Ҳасан Рўзиев чемпионатимиздаги тажрибали ҳакамлардан бири ҳисобланади. Бунгача ҳали четлатилмаган рефери бу сафар ушбу ҳолатни четлаб ўта олмади. Шунингдек, уни илгари “Локомотив”нинг ҳаками ҳам дейишарди. Умуман олганда, ҳакамлик қилиш ҳам осон иш эмас. Биз эса орадан бироз вақт ўтганини инобатга олиб, ушбу ҳакам билан гаплашиш фурсати етди деб ўйладик. Зеро, боя айтганимиздек, унда барчасини ўйлаб, таҳлил қилиш учун етарли вақт бўлди. Айтиш жоизки, у суҳбатлашиш таклифимизга ижобий жавоб берди. Одатда бошқа ҳакамлар хадиксирабми ёки бошқа сабабми ОАВ билан мулоқотга киришавермайди. Дарвоқе, суҳбатни бирданига “Металлург” – “Қизилқум” ўйини ҳақида бошлашни ўзимизга эп кўрмадик. Аввало, суҳбатга киришиб олиш учун дастлаб бу йилги чемпионатимиз ва ундаги ҳакамлик ҳақидаги фикрлари билан қизиқдик ва шундан кейин асосий мавзуга ўтдик. Ўзаро суҳбат чоғида Рўзиев очиқ ва дангал гапларни ҳам айтди. Энг муҳими, у қилган хатосини тан олган ҳолда кечирим сўради.\n“Қилган хатоимни тан оламан”\n- Чемпионатимиздаги ўйинларда ҳакамлар томонидан айрим хатоларнинг кузатилаётгани – бу аввало Суперлиганинг савияси кучаяётгани билан боғлиқ, - дея суҳбатни бошлади Ҳасан Рўзиев. - Бундан ташқари, чемпионатнинг формати ўзгаргани ижобийлик бағишлади. Жамоалар ҳар бир очко учун шиддатли баҳс олиб боришяпти. Қолаверса, телевединие томонидан ўйинларнинг тўғридан-тўғри эфирга узатилаётгани ҳам муҳим ўрин тутади. Шунингдек, ҳар бир клубда легионер ўйинчилар бор. Маълумки, жамоа раҳбарлари уларни анча-мунча пулга олиб келишади. Бирортаси арзон нархга келмайди. Легионерлар учун пул тикишганидан кейин улардан шунга яраша муносиб жавобни кутишади. Майдонга тушганда эса ҳеч ким ютқазгиси келмайди. Қарс икки қўлдан чиқади, аммо баъзида бизда бу ҳол бир томондан чиқяпти. Ютқазганда ҳам буни мардларча тан олишни билиш керак. Инсон ўзини ҳурмат қилишни билмагунча бировни ҳурмат қила олмайди. Масалан, “Бунёдкор” бош мураббийи Миржалол Қосимовни чинакам профессионал инсон деб биламан. Мураббийларнинг орасидан биринчи ўринга Қосимовни қўяман. У “Бунёдкор”да шундай муҳитни яратдики, жамоадаги ҳамма ўз ишига профессионал ёндашади. Биласизми, неча маротаба “Бунёдкор” иштирокидаги ўйинларни бошқарган бўлсам, унинг футболчилари ва мураббийлари ҳақида ёмон фикрга бормаганман. Чунки жамоа ютганда ҳам, ютқазганда ҳам ёки дуранг ўйнаганда ҳам ҳакамларга умуман “осилишмайди”. Сабабини аввало ўзларидан қидиришади. Ҳозирги пайтда шу даражага “Пахтакор” анча яқинлашяпти. Шота Арвеладзе ҳам профессионал мураббий. Дарвоқе, “Насаф” ва унинг мураббийи Рўзиқул Бердиев ҳақида ҳам шу фикрдаман. Бу мураббийлар ўз футболчиларига ҳакамларни ҳурмат қилиш кераклигини, маданиятни ўргатади. Майдонда уларнинг профессионаллиги биз ҳакамларга билиняпти. Баъзи-бир мураббийлар борки, жамоаси ютқазганида, аслида айб 100 фоиз ўз жамоасида бўлади, аммо айбни ҳакамлардан қидиришади. Бундай мураббийларни бирма-бир айтиб ўтиришни хоҳламайман. Ўзини ҳурмат қилган мураббий хадеб айбни бировлардан қидиравермайди. Тўғри, мураббийлар ҳам раҳбарларнинг олдида ўзини кўрсатгиси келади, мен уларни айбдор деб ҳисобламайман.\n- Ҳасана ака, энди бевосита “Металлург” – “Қизилқум” ўйинида аслида нималар бўлгани ҳақида гапириб берсангиз?\n- “Металлург” – “Қизилқум” учрашувида мени нима учун четлатишганини биламан. Чунки шунга яраша хато қилганман. “Металлург” дарвозаси томон белгиланмаган пенальти ҳақида гапирадиган бўлсам, аслида ўша вазиятга яқин тургандим. Лекин ўшанда футболчи менга ён томони билан турганди. Ўйинчининг қўли танасидан қанчалик чиқиб тургани менга кўринмаган. Чунки ўша вазиятдаги эпизод менга тўлиқ ҳолатда намоён бўлмаганди. Бу ерда хато атайин қилинмаган. Мен бошқа жамоаларни қанчалик яхши кўриб, ҳурмат қилсам “Қизилқум”ни ҳам худди шундай кўраман. Шундай экан, “Қизилқум”даги барча футболчиларни ҳам профессионал деб ҳисоблайман. Аммо ўша учрашувда мен хато қилдим ва ЎФА ҳамда ПФЛ олдида ўз айбимни бўйнимга оламан. Бу менинг 100 фоиз хатоим. Чунки менинг нотўғри қарорим туфайли натижага таъсир кўрсатган бўлиши мумкин. Балки ўшанда пенальти белгилаганимда ҳисоб ўзгариши мумкин эди. Шунинг учун айбимни тан оламан. Шу билан бирга инсон доим мард бўлиши керак. Яъни, у хато қилдими, албатта буни бўйнига олишни ҳам билиши лозим. Фақат лекини шунки, ушбу ўйин “Қизилқум” мураббийига қанчалик кераклигини шу пайтгача ҳали тўлиқ тушуниб етмадим. Мисол учун бошқа ўйинларда керак бўлса бундан ҳам жиддий хатолар бўлган-у, аммо ўйиндан кейин матбуот орқали бу ҳақида жар солмаган. Бироқ “Металлург”га қарши учрашувдан сўнг нима учун ОАВ орқали ҳаммаси бўрттириб айтилганининг тагига ета олмадим, бунинг сабабини билмадим. Ваҳоланки, бу “Қизилқум” жамоаси учун оддий ўйин эди. Фақат ўйиндан кейин мен ҳақимда нима учун роса бўрттириб, ёмонлаб гапиргани мен учун жумбоқ бўлиб қоляпти. Бу нарса у инсон учун шунчалик керакмиди? Мисол учун “Қизилқум” фойдасига ҳакамлар хатолар ҳам қилган бўлади, бу аниқ. Лекин нима сабабдан ўша ўйинларда рақиб жамоа мураббийлари бу ҳақида бонг уришмаган? Юқорида айтганимдек, ўзини ҳурмат қилган инсон бошқани ҳам ҳурмат қилади. Ҳамиджон Актамовни профессионал мураббий эмас деб айта олмайман. У ҳам раҳбарият олдида ўзини кўрсатишга ҳаракат қиляпти. Уни ҳам ўз оиласи, бола-чақаси бор. Майли, уни ҳам омадини берсин. Лекин нима учун ўз жамоаси 10 дақиқа ичида иккита гол ўтказиб юборгани ёки бошқаси ҳақида гапирмайди? Мен эса у ҳақида ёмонлаб гапирмайман. Чунки ўша ўйинда менинг хатоим бор. Майли, мен ҳақимда ўйиндан кейин роса гапирди. Аммо ҳалигача ўша айтган гапларининг замиридаги маънони топа олмадим. Лекин ҳаммасини хотиржамлик билан гаплашиш ҳам мумкин эди. Масалан, ўйиндан кейин Актамов ёнимга келиб, мана шу вазиятда хатолик бўлди деб айтса, мен албатта уни кўриб чиқардим. Албатта, ундан узр сўраб, мени устимдан ёзсангиз ёзаверинг, хатоимни тан оламан деб айтган бўлардим. Бўлди, бундан бошқа гап бўлмасди. Мен ҳеч қачон қилган хатоимни бу меники эмас деб ўжарлик қилмайман. Мен профессионал ҳакамман. Ҳамма нарса ҳар кимнинг виждонига ҳавола. Шунчаки, мен ҳақимда бўрттириб юборилди. Ўша ўйиндан кейин ҳам улар анча жиғибийрон бўлиб юришди.\n“Ҳамиджон Актамов мен ҳақида жуда бўрттириб гапирди”\n- Ҳамиджон Актамовнинг ўйиндан кейин сиз ҳақингизда айтган гаплари ҳеч кимни беэътибор қолдирмади. Буни ҳамма ўқиди. Айнан унинг гапларидан кейин ПФЛ реакцияга киришиб сизни четлаштирдими? Бу ҳақида нима дейсиз?\n- Ҳамиджон Актамов ўйиндан сўнг мен ҳақимда бунчалик гапирмаганида ва устимдан арз қилмаганида ҳам барибир ҳакамлар қўмитаси томонидан ўша ўйиндаги вазият кўриб чиқиларди. Менимча ҳам четлаштиришлари мумкин эди. Балки 2 та ёки 4 та ўйингами, барибир мени четлатишарди. Актамовнинг гаплари интернет тармоқларига чиқиб кетганидан сўнг ва менинг устимдан арз қилганидан кейин четлаштиришди деб айта олмайман. ЎФА ҳам, ПФЛ ҳам доим шаффофликни устун қўйиб келади. Ушбу ташкилотларнинг ўз олдига қўйган мақсад ва йўналишлари бор. Оқни оқ, қорани қора дейишади. Айнан мана шу принцип бўйича ишлашяпти. Хуллас, Актамов мени “реклама” қилса ҳам, қилмаса ҳам ПФЛ жазо кўрарди. Қилган хатоим учун ўз жазоимни оламан. Эркак бўлганимиз учун доим қилган ишимизга жавоб беришимиз керак. Ким хато қилмайди? Фақат Яратган эгам хатолардан ҳоли! Масалан, жаҳон чемпионатларида ҳам ҳакамларнинг хатоларини кўряпмиз.\n- Сиз бу хатони атайин “Металлург” фойдаси учун қилган, деган гап-сўзлар ҳам бўлди...\n- Ўша пайтда тўп рақибнинг қўлига текканида пенальти бўлди деган нарса хаёлимга келмади. Юқорида айтганимдек, ўша вазиятда тўп ва футболчи бир-бирига яқин эди. Қолаверса, тўп қанчалик ўйинчининг қўлига теккани менга кўрингани йўқ. Чунки менга ёт томони билан туришганди. Мен буни Худони олдида ҳам айтаман. Бу ерда инсонийлик фактори ҳам бор. Мен билан содир бўлган вазиятда хато атайлаб қилингани йўқ. Аммо буни Актамов тушунадими-йўқми, менга қоронғу. Шунингдек, у иккинчи гол киритилган вазиятда ҳам рақиб ўйинчиси дарвозабонимизнинг бошига зарба берди ва шундан кейин ўйин қоидаси бузилгач, гол урилди деб айтди. Аммо аслида ундай эмасди. Гол ҳаққоний киритилган, дарвозабоннинг бошига ҳеч ким тепмаган. Яъни, Актамов ўша гапни ҳам бўрттириб юборган. Шуни унутмаслик керакки, инсон зоти борки хато қилади. Бу ҳаётда яшаяпмизми, демак хато қилишга мажбурмиз. Беайб Парвардигор. Биз бандамизми, демак хато қиламиз.\n“Қизилқум”нинг ўйинларини бошқараманми? Менда шахсий адоват йўқ”\n- Демак, “Металлург” – “Қизилқум” баҳсида асосан ўша биргина белгиланмаган пенальти сабабли сизни четлаштишди. Бундан бошқа хатоингиз йўқ-а?\n- Ўйлайманки, йўқ. ПФЛда ҳакамлар қўмитаси иккинчи голни ҳам кўриб чиқишди ва бунда 100 фоиз “тоза” гол бўлганини қайд этишди. Яъни, ўшанда ўйин қоидаси бузилмаган. Фақат биргина пенальти масаласида хато қилдим. Лекин шуни айтишим керакки, тўп футболчининг қўлига текканидан кейин пенальти белгиланмаган ҳолатлар олдин ҳам анча-мунча бўлган. Ҳаттоки, бу нарса ўша “Қизилқум” жамоасининг фойдасига ҳам бўлган. Ҳамиджон Актамовга маслаҳатим: ўзини ҳурмат қилсин. Миржалол Қосимов, Шота Арвелдазе, Рўзиқул Бердиев, Андрей Фёдоров, Улуғбек Бақоев, Илҳом Мўминжонов каби мураббийлар профессионал. Мисол учун Бақоевни “Атлетико”даги Диего Симеонега ўхшатишади. У жуда хиссиётли. Мана шундай инсон бирор марта ҳакамлар тўғрисида гапирганми? Йўқ, у ҳам ўзини қандай тутишни билади.\n- Сизнинг четлатишингиз маълум бир вақтгача, яъни, октябрь ойигача амал қилади ва кейин яна Ҳасан Рўзиев ҳакамликка қайтади. Ўз ишингизни бошлаганингиздан сўнг вақти келиб Навоийга бориб, “Қизилқум”нинг ўйинларини ҳам бошқаришингиз табиий. Ана шундай пайтда Ҳамиджон Актамов билан ўзаро муносабатларингиз бир-бирига қанчалик таъсир қилиши мумкин?\n- Мен ҳали бу тўғрисида ўйлаганим йўқ. Бу саволингизга шундай жавоб бераман: Мен профессионал ҳакамман. У ерда Актамов ёки бошқаси бўладими, менга фарқи йўқ. Майдонга чиқаман ва доимгидек ўз ишимни бажараман. Мен бўлиб ўтган ишларни майдонга “олиб чиқишим” керак эмас. Ҳаммаси ортда қолди, унутдим. Бекободдаги воқеаларнинг ҳаммаси ўша ерда қолди. Энди бўлиб ўтган ишлар ҳақида ўйлагим ҳам келмаяпти. Актамовни ҳам ҳурмат қиламан. Бундан кейин ҳам “Қизилқум” иштирокидаги ўйинларни уйда ёки сафарда бўлсин, доим ҳурмат қилган ҳолда бирдек ҳакамлик қилавераман. Бу ерда қандайдир шахсий адоватлар ҳақида гап бўлиши мумкин эмас. Мен ҳамма вақт майдонда фақат профессионал ҳакам бўлишни истайман ва шунга амал қиламан. Боя айтганимдек, ўша Ҳамиджонни ҳам ҳурмат қиламан. Тан олиш керак, у Навоийда эътиборли шахслардан бири. Кўп йиллардан бери Навоий футболини кўтаришга ҳаракат қилиб келмоқда. Шу ўринда ўша қилган хатоим учун Ҳамиджон Актамовдан кечирим сўрайман. Расман айтаман: Ҳурматли, Актамов олдингизда пенальти масаласи бўйича узр сўрайман.\n“Ҳасан Рўзиев “Локомотив”нинг ҳаками дейишлари менга оғир ботади”\n- Яна бир масалага эътиборингизни қаратмоқчи эдим. Олдинги йилларда Ҳасан Рўзиев “Локомотив”нинг ҳаками деган гап-сўзлар ҳам роса авж олганди. Рўзиев бошқарган ўйинларда доим “Локо”нинг ғалаба қозониши эътиборга молик бўлиб қолганди. Шу ўринда мазкур ҳолатга ҳам муносабатингизни билдириб ўтсангиз.\n- Адашмасам, бу йил ҳали “Локомотив” иштирокидаги ўйинда ҳакамлик қилмадим. Ёдингизда бўлса, 2016 йили Қаршида “Насаф” ва “Локомотив” ўртасидаги ўйинни бошқаргандим. Ўшанда Кубок учрашуви эди. 41-дақиқада “Локомотив” ўйинчиси Темурхўжа Абдуҳолиқовни биз ҳакамларнинг шаънига номаъқул сўзларни айтгани учун майдондан четлатиб юборгандим. Ўша ўйинда “Насаф” 2:0 ҳисобида ютганди. Агар янглишмасам, ўша учрашувни Диёр Имомхўжаев шарҳлаганди. У шарҳи давомида Абдуҳолиқовни четлатганимдан сўнг “ана сизга “Локомотив”, ана сизга Ҳасан Рўзиев” деганди. Ўйиннинг бошида Рўзиев “Локомотив”ни бошқарган ўйинлари ҳақида гапириб ўтамиз дейишганди. Мен ўша учрашувнинг трансляциясини эртаси куни кўрганман. Ўша 41-дақиқада “Локомотив” футболчисини четлатганимдан сўнг шарҳловчи умуман менинг “Локомотив” ҳаками эканлигим тўғрисида оғиз очмаган. Яъни, ўша ҳолат билан Ҳасан Рўзиев “Локо”нинг ҳаками, деган тушунча йўқ бўлиб кетган. Атайлаб ўйинни охиригача кўрганман. Мен ҳақимда яна гапирармикин деб кутганман. Аммо ҳеч нима дейилмаган. “Локомотив”ни 15-16 та ўйинини бошқарган бўлсам, 3 ёки 4 тасида дуранг ўйнаган. 2-3 тасида ютқазган ва қолганида ютган. Ҳакамлар қўмитаси бизни бирор-бир ўйинга тайинлашса, биз буни рад эта олмаймиз. Масалан, шундай ҳакамларимиз ҳам борки, улар “Пахтакор” ёки “Насаф” учун омадли ҳисобланишади. Яъни, ўша ҳакамлар бошқарганида бу жамоалар ютаверишади. Бу ҳам бир омад билан боғлиқ. Лекин бизда бу нарсани маҳкам “ушлаб” олишади. Лекин бундай ҳолат ҳамма жойда бор. Мисол учун Испанияда Барболан деган ҳакам бор. “Реал” иштирокидаги ўйинларни бошқарганида мадридликлар ҳеч қачон ютқазишмайди. Мана шундай масалалар ҳақида гапирмоқчимисан, унда факт келтириш билан изоҳлашсин. Ҳасан Рўзиев “Локомотив”нинг ҳаками, деган гапни ўқиш ёки эшитиш менга ҳам оғир ботади. Нима учун шу пайтгача Суперлигада “Локомотив” иштирокидаги ўйинни бошқармадим? Балки ҳакамлар қўмитаси яна шундай гап-сўзлар бўлмасин деб мени ҳимоялаётган бўлиши ҳам мумкин. Лекин ўша гаплар фақат асоссиз холос. Шу ўринда Умид Аҳмаджоновга раҳмат айтаман. У ўзбек футболининг ривожланиши учун кўп иш қиляпти. Мана, бизга Эктор Куперни олиб келди. Илгари Мираброр Усмонов ҳам кўп иш қилди, ажойиб стадионлар қурилди. Мираброр Зуфаровичга ҳам раҳмат. Терма жамоамизнинг мундиалга чиқишига бир қадам етмай қолаётганди. Энди эса Аҳмаджонов ўша бир қадамни мен қўяй деб тинмай ҳаракат қиляпти. Шу фурсатдан фойдаланиб, ушбу инсонларга миннатдорчилик билдираман.


ИнтерФУТБОЛ :: Ана, холос! Қанақасига унутиш мумкин !\nАна, холос! Қанақасига унутиш мумкин !\nЭҳ, «Аякс», эҳ... Амстердам клуби 22,5 млн. еврога ҳужумчи сотиб олдию, уни ЕЛ «заявка»сига киритишни унутди... Жамоа бу хатолик учун кимни айблашни ҳам билмаяпти.\nАллер - бу «Шальке»га қайтган 37 ёшли Клас-Ян Хунтелар ўрнига сотиб олинган ҳужумчи. Фахрий футболчи жорий мавсум «Аякс» сафидаги 14та ўйинда 7та гол урганди. Агар Промесни ҳисобга олмасак, Амстердам клубининг ЕЛ учун расмийлаштирган рўйхатида 20 ёшдан катта ҳужумчи йўқ:\nЛассина Траоре (20 ёш) - жорий мавсум 11та ўйинда 7та гол\nБриан Броббей (19 ёш) - жорий мавсум 5та ўйинда 2та гол\nСонтье Хансен (18 ёш) - жорий мавсум 1та ўйин\nТўғри, «Аякс» ихтиёрида ҳужумда ҳам бемалол ўйнайдиган тажрибали ярим ҳимоячи Душан Тадич (32 ёш) бор.\n«Аякс» яқинда «Вест Хэм»дан ҳужумчи Себастьян Аллерни сотиб олди. Нидерландия гранди бу харид йўлида трансферлар бўйича ўз рекордини янгилади - 22,5 млн. евро. Ўз ўрнида айтиш керак, «Вест Хэм» Аллер учун «Айнтрахт»га 50 «лимон» сарфлаганди. Бироқ Кот-д~Ивуар термасининг франциялик ҳужумчиси «болғачилар» сафида кутилган самарани бера олгани йўқ (жами 54та ўйинда 14та гол, жорий мавсум атиги 3та гол). Қарангки, Аллер Нидерлания лигасига кўчиб ўтганидан кейин дастлабки 6та ўйинда 2та гол уришдан ташқари, яна 4тасига ассистентлик қилишга улгурди.\nХуллас, «Аякс»нинг Себастьян Аллерни ЕЛ «заявка»сига қўшиши кутилганди (амстердамликлар турнирнинг 1|16 финалида «Лилль» билан ўйнашади), бунинг учун унда 2 февралгача вақт бор эди. Бироқ номаълум сабабга кўра, янги футболчи рўйхатдан четда қолди. «Аякс» вакилларининг тан олишларича, бу - хато оқибати. «Ҳа, рост, Аллер ЕЛ «заявка»сига тушгани йўқ. Ҳозир нега шундай бўлганини аниқлаш учун Нидерландия футбол федерацияси ва УЕФА билан ҳамкорлик қиляпмиз», - дейилади Амстердам клуби изоҳида. «Аякс» шунинг баробарида Уссам Идрисси («Севилья»дан ижара келишуви асосида олинди) ва Квинси Промесни ЕЛ рўйхатига қўшди. Энг қизиғи, улардан иккинчиси яқин орада «Спартак» ихтиёрига қайтиши керак. Клуб ҳаттоки, буни тасдиқлади ҳам.


Rishton.uz - ОБОД ГЎШАГА АЙЛАНАЁТГАН - ЖАҲОНОБОД\nОБОД ГЎШАГА АЙЛАНАЁТГАН - ЖАҲОНОБОД\n2022-01-19 14:45:17 150\nПрезидентимиз томонидан 15 январь куни ўтказилган видеоселектор йиғлишида аҳоли мурожаатлари орқали жойлардаги вазиятни ўрганиб, маҳаллалар қиёфаси ва ижтимоий муҳитини яхшилаш вазифасини қўйилиб, бу ишларни, аввало, иқтисодий ва ижтимоий аҳволи нисбатан оғир бўлган маҳаллалардан бошлаш кераклиги, улардаги йўлларни шағаллаштириш, симёғочларни алмаштириш, ичимлик суви тармоқларини қуриш ва таъмирлаш лозимлиги кўрсатиб ўтилганди.\nШунингдек, ушбу ҳудудларда ижтимоий муҳит, боғча, мактаб, шифохона шароитларини яхшилаш, бир сўз билан айтганда, одамларни рози қилишга устувор аҳамият бериш муҳимлиги қайд этилганди. Ушбу топшириқларни бажариш мақсадида Риштон тумани ҳокимлиги, Халқ қабулхонаси туман бўлими ва ҳамкор ташкилотлар ҳамкорлигида кенг кўламли амалга оширилмоқда.\nЙўллар аҳоли турмуш фаровонлиги, мамлакат тараққиётини белгиловчи мезонлардан биридир. Автоулов ва йўл соз бўлса, қадрдон ишхонамизга, севимли ўқув даргоҳимизга ўзгача кайфият билан етиб оламиз. Қаерда йўл қуриш таъмирлаш ишлари кенг қулоч ёзса, ўша жойда замонавий инфратузилма объектлари қад ростлаб, аҳоли ҳаёт тарзи юксалиб боради.\nҲақиқатан ҳам, халқимизнинг бунёдкорлик салоҳияти сўнгги пайтларда қишлоқларимизда янги йўл ва кўприклар қуриш, унинг инфратузилмасини халқаро андозалар даражасида ривожлантириш борасида амалга оширилаётган кенг кўламли ислоҳотларда намоён бўлмоқда.\nШу маънода, мамлакатимизда замонавий йўл ҳамда кўприклар қурилиши, аввало, йўловчилар хавфсизлигини таъминлаш, уларнинг вақтини тежаш, экологик муҳитни яхшилаш, шунингдек, қишлоқларимизнинг қиёфасини тубдан ўзгартиришдек эзгу мақсадларга хизмат қилаётгани билан аҳамиятлидир.\nБугун иқтисодий ва ижтимоий аҳволи нисбатан оғир бўлган маҳаллалардан бири Жаҳонободда\nаҳоли турмуш фаровонлигини яхшилашга қаратилган тадбирлар бошланди. Аниқроғи, 1,5 км масофадаги кўчалар шағаллаштирилади, электр таъмноти яхшилади. Умуман олганда, ушбу маҳалладаги бунёдкорлик ишларига алоҳида эътибор берилмоқда. Мазкур йўналишдаги муҳим тадбирлардан бири ички йўлларни таъмирлаш ва фойдаланишга топширишдир.


Хабарингиз бор, жорий йил 20 август куни “Юридик ва жисмоний шахсларнинг электр энергияси, табий газ, ичимлик ва иссиқ сувни хисобга олиш ускуналарини (ҳисоблагичларини) ечиш, қиёслашдан ўтказиш ва ўрнатиш бўйича давлат хизматлари кўрсатишнинг маьмурий регламентларини тасдиқлаш тўғрисида” Ҳукумат қарори қабул қилинган эди. (698-сон, 20.08.2019 й.)\nБугунги кунда фуқароларимиздан бу борада кўплаб саволлар келиб тушмоқда.\nЭлектр энергиясини хисобга олиш ускунасини ечиш, қиёслашдан ўтказиш ва ўрнатиш учун:\nхисобга олиш ускунасини ечиб олиш 5 иш куни, ўрнатиш 3 иш куни, қиёслаш 3 иш куни ичида амалга оширилади.\nТабиий газни хисобга олиш ускунасини ечиш, қиёслашдан ўтказиш ва ўрнатиш учун:\nхисобга олиш ускунасини ечиб олиш 5 иш куни, ўрнатиш 3 иш куни, қиёслаш 3 иш куни ичида амалга ошиилади.\nИчимлик ва иссиқ сув ускунасини ечиш, киёслашдан ўтказиш ва ўрнатиш учун:\nхисобга олиш ускунасини ечиб олиш 5 иш куни, ўрнатиш 3 иш куни, киёслаш 3 иш куни ичида амалга оширилиши лозим.\nЎзбекистон Республикаси Вазирлар Маҳкамасининг 2019 йил 20 августдаги 698-сонли ушбу қарорига асосан электр энергияси, табиий газ, ичимлик ва иссиқ сувни ҳисобга олиш ускуналарини қиёслашдан ўтказиш бўйича маъмурий регламент тасдиқланди.\nҚарорга асосан 2019 йил 1 ноябрдан бошлаб ҳисобга олиш ускуналарини қиёсловдан ўтказиш бўйича давлат хизматлари фақат Давлат хизматлари марказлари ёки Ягода интерактив давлат хизматлари портали (https://my.gov.uz) орқали амалга оширилади.\nюридик шахслар учун – 8 йил;\nжисмоний шахслар учун – 4 йилни ташкил этади.


Саркози Германия билан дўстликни олқишлади\n18 октябр 2021, Тошкент вақти: 12:46\nФранция президенти Николя Саркози ва Германия канцлери Ангела Меркел Парижда учрашиб, Биринчи жаҳон уруши тугаган кунга бағишлаб ўтказилган хотира тадбирида иштирок этдилар.\nФранция ва Германия раҳбарлари Парижда номаълум аскар ҳайкали пойига гулчамбар қўйдилар.\nТадбир чоғида чиқиш қилган Франция раҳбари Николя Саркози икки давлат ўртасидаги дўстлик ришталарининг тобора мустаҳкамланиб бораётганини олқишлади.\n- Германия ва Франция ўртасидаги дўстлик - бу авлодларимиздан бизга мерос бўлиб қолган бойликдир. Уни яратиш ва сақлаш йўлида авлодларимиз анча машаққат чеккан. Франция ва Германиянинг буюк ишлар қилиш йўлида якдил гапириб, якдил ишлаши бизнинг Европа ва бутун дунё олдида турган бурчимиздир, деди Николя Саркози.


30 дақиқада тайёр бўлувчи патиссон ва пишлоқли шўрва - Hidoyat.uz\nАсосий саҳифа Жамият Пазандалик 30 дақиқада тайёр бўлувчи патиссон ва пишлоқли шўрва\nЧоп этилди Avgust 3, 2020 30 дақиқада тайёр бўлувчи патиссон ва пишлоқли шўрваda fikr bildirishni o'chirish\nМазкур шўрва ёқимли таъмга эга, енгил ҳазм бўлувчи таом ҳисобланади. Уни қуритилган нон ва кўкатлар билан безаб, дастурхонга тортсангиз, янада иштаҳа очади.\n1 литр товуқ шўрва\n100-150 грамм эритилган пишлоқ\n2 дона патиссон (кулчақовоқ)\n1-2 ош қошиқ сариёғ\nТаъбга кўра туз, майда қора қалампир, қотган нон ва шивит.\nШўрвани қайнатиб олинг, унга пишлоқ қўшиб, тўлиқ эригунча аралаштиринг.\nИдишга кичик ҳажмда тўғралган картошкалар ва патиссонларни солинг. Уларни яна 15-20 дақиқа оловда қолдиринг.\nПиёзни майдалаб, 5-7 дақиқа давомида сариёғ билан қовуринг.\nҚовурилган пиёзга туз ва қалампирни қўшиб, шўрвага солинг. Яхшилаб аралаштиринг.\n2-3 дақиқадан сўнг шўрвани идишларга қуйиб, шивит ва қотган нон билан дастурхонга тортинг.\nКороновирус кимларга юқмаслиги ҳақида маълумотлар мавжудми?


Маърифат. Кимки Аллоҳ нозил қилган нарса билан ҳукм қилмаса… | Shosh.uz\nБош саҳифа » Ислом » Маърифат. Кимки Аллоҳ нозил қилган нарса билан ҳукм қилмаса…\nАллоҳ таолога беадад ҳамду – саноларимиз ва Пайғамбаримиз Муҳаммад саллоллоҳу алайҳи васалламга эса беҳисоб саловоту дурудларимиз бўлсин.\nҲозирги кунимизда «Ёмғирдан кейинги қўзиқориндай» кўпайиб кетаётган турли фирқалар, тоифалар, ҳизблар ва бемазҳаблар Аҳли сунна вал жамоа эътиқоди бўйича тан олинган тўрт фиқҳий мазҳабларнинг бирига, хоссатан Ҳанафий мазҳабига амал қилган ҳолда ибодатларини адо этаётган мусулмонларни фитнага солиш ва тўғри йўлдан адаштириб ўзларининг нотўғри ғаразли ғояларининг қурбонига айлантириш учун турли услублардан фойдаланадилар.\nЭнг жириканчлиси, ўз ғояларини ҳаспўшлаш (исботлаш) йўлида Қуръони Карим оятларидан ҳам усталик билан фойдаланадилар. Одатда мусулмонлар хоссатан янги ибодатга кираётганлар ёки қизиқаётганлар жуда ҳам ишонувчан, талабчан ва эшитганини қаттиқ ушлаб оладиган бўлади. Бу ҳолат эса бемазҳабларга жуда қўл келади. Фурсатни қўлдан бой бермаслик учун хориждан туриб таълим бераётган устозлари ўргатган 3-4 оят ва ҳадиси шарифларни тезда ўзлаштириб олиб қолганларга ҳам шуни етказади. Аслида улар бошқа нарсаларни билмайдилар ҳам. Ўша оят ва ҳадиси шарифларни ҳам устозлари ўзларининг ғаразли йўлларида фойдаланиш учун қандай маъноларни бериб тушунтирган бўлсалар, булар ҳам ҳудди шундай тушунтирадилар.\nЗотан буларни ўша ояту ҳадиси шарифларни маъноларини бошқа аҳли илмлардан сўрашга ёки устозларимиз тарафидан чиқарилаётган тафсир ва ҳадис китобларидан фойдаланиб ўқиб олишликка фаросатлари ҳам етмайди. Ғишт қолибдан қўчгандан кейин эса ҳар қанча ҳаракат бўлса ҳам кўпинча бесамара бўлади. Лекин ноумид бўлмаслик керак, зотан бизнинг бурчимиз етказиб кўйишлик, ҳидоят эса Аллоҳдандир!\n«Ким Аллоҳ нозил қилган нарса ила ҳукм юритмаса, ўшалар кофирлардир» (Моида сураси, 44-оят).\nЭмишки, ҳозирги замон уламолари, имомлари (албатта бу даъволарни қилаётган тоифадан ташқари) мазкур оятга амал қилишмаяпти. Агар амал қилганларида «Ўғирини қўли кесилиб, зинокор тошбўрон қилиниши керак эди» дейишади.\nКелинглар мазкур ояти кариманинг тафсирин яхшилаб ўрганиб чиқайликчи, ким ҳақ эканлигини балки билиб олармиз!\n«Ким Аллоҳ нозил қилган нарса ила ҳукм юритмаса, ўшалар золимлардир» (Моида сураси, 44-оят).\nБуларнинг барчаси кофирлар ҳақида нозил бўлган. Бу имом Муслимнинг саҳиҳларида Баро розияллоҳу анҳудан ривоят қилинган ҳадис билан собит бўлган. Аммо мусулмон гуноҳи кабира қилишлиги билан кофир бўлмайди. Қолаверса мазкур ояти карима тахтида қуйидагича маъно бор: «Кимки, Қуръонни рад этган ҳолда, Расулуллоҳ соллаллоҳу алайҳи васалламнинг сўзларини инкор этган ҳолда «Аллоҳ нозил қилган нарса билан ҳукм қилмаса» ана ўша кофирдир».\nАбдуллоҳ ибн Масъуд ва Ҳасан розияллоҳу анҳумолар айтадилар: «Мазкур ҳукм мусулмонларга, яҳудийларга ва кофирларга ҳам умумийдир – агар улар эътиқод қилган ва уни ҳалол санаган ҳолларида Аллоҳ нозил қилган нарса билан ҳукм қилмасалар. Аммо кимдир уни ҳаром эканлигини билган ҳолда қилса у фосиқдир. Унинг иши Аллоҳга ҳавола ҳоҳласа азоблайди, ҳоҳласа мағфират қилади».\nШаъбий роҳматуллоҳи алайҳи оятдаги ҳукм яҳудийларга хос деганлар. Демак мазкур оятнинг маъноси тақдиран қуйдагича: «Аллоҳ нозил қилган нарса билан ҳукм қилмаган яҳудийлар, ана ўшалар кофирдирлар» (Жомиъу аҳкомил Қуръон).\nИбн Касир роҳматуллоҳи алайҳ ўз тафсирларида мазкур оятларни сабаби нузулини қуйидагича келтирадилар: «Имом Аҳмад ибн Ҳанбал роҳматуллоҳи алайҳи ривоят қиладилар: «Ибни Аббос розияллоҳу анҳу айтадилар: «Аллоҳ таоло (Аллоҳ таоло нозил қилган нарса билан ҳукм қилмаса, ўшалар кофирдир) ва (ўшалар золимдир) ва (ўшалар фосиқдир) оятларини яҳудийларнинг икки тоифаси ҳақида нозил қилгандир». деганлар.\nМазкур оятни нозил қилиниш сабабини ўрганишда давом этадиган бўлсак ҳақиқатдан ҳам яҳудийларнинг ичида зино содир этилиб унинг иштирокчиларини жазолашликка келганда Тавротдаги Аллоҳнинг зинокорларга белгилаган ҳукмини тарк этиб ўзлари ўйлаб топган ҳукм билан жазоламоқчи бўладилар ва бу борада Расулуллоҳ соллоллоҳу алайҳи васалламни айбдор қилмоқлик учун гўёки жазолашлик ҳаққини Расулуллоҳ соллаллоҳу алайҳи васалламга ҳавола қиладилар. Аммо уларнинг бу ҳийлалари иш бермайди. Балки Расулуллоҳ соллоллоҳу алайҳи васаллам Тавротда зинокорларга белгиланган «тошбўрон қилиш» ҳукмини қўллайдилар.\nХулоса қилиб айтадиган бўлсак, бемазҳабларнинг мазкур ояти карима маънолари тўғрисида қилаётган даъволари мутлақо натўғридир. Биз юқорида қисқача келтириб ўтган маълумотларимиздан ҳам мазкур оятнинг маънолари ва ундан кўзланилган мақсад ва нима сабабдан нозил бўлганлиги ҳаммаси маълум бўлиб турибди.\nБемазҳабларнинг ояти карималарнинг маънолари билан чуқур танишмасликлари балки, кўр-кўрона кимлардандир эшитган маълумотларга ишониб кетаверишлиги энг ачинарлиси (кўр ушлаганини қўймас) деганларидек бошқа маълумотларни қабул қилмасликлари ажабланарлидир. Бу ҳолат эса мусулмонларнинг ўртасида кўплаб фитналарга, қон тўкилишларга сабаб бўлишлигини наҳотки улар тушунмасалар.\nМазкур тоифаларнинг уюштираётган фитналарининг бошланиши Ҳазрати Али розияллоҳу анҳунинг даврларидаги Хаворижларнинг бошлаган фитналарини давомидир. Шу ўринда Ҳазрати Али розияллоҳу анҳу Хаворижларга қарши жангга киришишларидан аввал Ибн Аббос розияллоҳу анҳуни улар билан илмий баҳс қилиб ҳидоятга чақирига юборганликлари тўғрисидаги ривоятни келтириб ўтайлик.\nИбни Аббос розияллоҳу анҳу қуйдагича ривоят қиладилар: «Мен уларни олдига етиб борганимда, эй ибни Аббос нима учун келдинг дедилар. Мен Расуллоҳ соллоллоҳу алайҳи васаллам асҳоблари амакисининг ўғли ва куёвининг ҳузуридан келдим дедим. Шунда улардан бир гуруҳи менга яқинлашишди. Мен уларга Расулуллоҳ соллоллоҳу алайҳи васалламнинг асҳоблари ва амакисининг ўғлига қандай интиқом ва даъволаринг бор?» дедим. Улар учта нарсада дейишди. Мен: «Улар қайсилар?» дедим. Улар қуйидагилар:\n«Ҳукм фақат Аллоҳнинг ўзига хосдир» (Анъом сураси, 57-оят), деган.\nУчинчидан: Али ўзини номини Амирал мўъмининликдан ўчирди. Агар у Амирал мўъминин бўлмаса, Амирул Кофирийн бўладику, дедилар.\nМен уларнинг даъволарига қуйидагича жавоб бердим:\n«Сизларни пайғамбарнинг суннатларидан айтган гапларингга Аллоҳнинг китоби билан раддия берсам айтган гапларингдан қайтасизларми?». Улар – «Албатта қайтамиз», дейишди.\nШунда мен уларга: Аллоҳ таоло Қуръони каримда дирҳамнинг тўртдан бир қийматига тўғри келадиган қуённинг баҳосини чиқармоқлик ҳукмини кишиларга ҳавола қилган.\n«Эй иймон келтирганлар! Эҳромдалик ҳолингизда овни ўлдирманг. Сиздан ким уни қасддан ўлдирса, жазоси сиздан икки одил киши ҳукмига мувофиқ» (Моида сураси, 95-оят).\n«Агар икковларининг оралари бузилишидан қўрқсангиз, эрнинг аҳлидан бир ҳакам ва хотиннинг аҳлидан бир ҳакам ажратинг» (Нисо сураси, 35-оят).\nАллоҳнинг номи билан сизлардан сўрайман – кишиларнинг ҳукми уларнинг қонлари ва моллари ҳақида ва ўзаро ўрталарини ислоҳ қилишлик борасида ҳақлими ёки қуённинг тўғрисидаги ҳукм ҳақлими? Улар – «Кишиларнинг қонлари тўғрисидаги ҳақлироқдир», дедилар. Мен: «Бу даъволаринга жавоб бердимми?»- дедим.\nУлар: «Ҳа», деб тасдиқ этдилар.\nКейин иккинчи даъволарига жавоб беришликка ўтдим.\n«Ҳазрати Али Куфада Оиша розияллоҳу анҳо ва у кишининг тарафдорлари билан жанг қилганлар холос. Энди ўйлаб кўринглар ўзларингни оналаринг бўлмиш Оиша розияллоҳу анҳони асир қилмоқчимисизлар ва бошқалардан ўлжа олганларинг каби улардан ҳам ўлжа олмоқчимисизлар.\n«Набий мўминлар учун ўзларидан кўра ҳақлидир. Унинг аёллари эса, уларнинг оналаридир.» (Аҳзоб сураси, 6-оят), деб марҳамат қилган.\nУшбу оятга мувофиқ Оиша розияллоҳу анҳо сизларнинг оналарингиз-ку. Агар ўзларинг даъво қилганларингдек иш қилсаларинг албатта кофир бўласизлар. Бу даъволарингга ҳам жавоб бердимми?» – дедим. Улар: «Ҳа» дедилар.\nЭнди учинчи даъволарингизга келадиган бўлсак, «Расулуллоҳ соллоллоҳу алайҳи васаллам Худайбия кунида қурайшликларни ўзлари билан уларни ўртасида сулҳ ёзмоқликка чақирдилар. Расулуллоҳ соллоллоҳу алайҳи васаллам сулҳнинг котиби ҳазрати Алига қарата: «Муҳаммадур росулуллоҳдан деб ёз» дедилар. Шунда қурайшликлар «Агар биз сени Росулуллоҳ деб эътироф этганимизда байтуллоҳни зиёратидан тўсмаган бўлур эдик. Шунинг учун: «Муҳаммад ибн Абдуллоҳдан» деб ёз», дедилар. Расулуллоҳ соллоллоҳу алайҳи васаллам котибга у айтгандек ёз дедилар. Яъни Расулуллоҳ соллоллоҳу алайҳи васаллам ушбу мактубда «Расулуллоҳ» эмас балки Муҳаммад Ибн Абдуллоҳ деб ёзилишига рози бўлдилар. Лекин бу қилган ишлари билан ўзларидаги нубувватни кетказдирганлари йўқ», дедим. Сўнгра: «Бу саволларингизга ҳам жавоб бердимми?» дедим. Улар: «Ҳа» дедилар. Сўнгра улардан икки мингтаси қайтишди. Қолганлари эса залолатларида боқий қолдилар.\n(Имом Насаий ўзларининг «Сунанул кубро» китобларининг ҳазрати Али розияллоҳу анҳунинг хусусиятлари бобларида келтирган).\nАбдуллоҳ ибни Аббос розияллоҳу анҳу билан хаворижлар ўртасида бўлиб ўтган баҳсдан қуйидаги хулосаларни олишимиз мумкин:\nҚуръони карим оятларини ҳар бир гуруҳ ёки шахслар ўзларининг манфаатлари йўлидагина ёки ғояларини қувватлашлик учунгина фойдаланишлари мутлақо нотўғри. Қолаверса, бир ёки икки ояти карима билан бирданига бирор ҳукмни чиқариш ҳам хатарлидир. Балки бир мавзу ёки ҳукмга тегишли бўлган барча ояти карима ва ҳадиси шарифларни ўрганиб чиқишлик керак. Бунга эса ҳамманинг ҳам илми, маърифати етавермайди.\n«Менинг илмим етарли» деб даъво қилаётганлар эса одатда илм денгизидан бир қултим ҳам сув ичмаган саводсизлар бўлиб чиқади. Демак бу борада улуғларимиз, мужтаҳидларимиз, фақиҳларимиз тузиб тайёр қилиб кетган қоидаларга, ҳукмларга саркашлик қилмасдан амал қиладиган бўлсак тарихда бўлиб ўтган кўпгина фитна фасодлардан омонда бўламиз.\nЎзингиз гувоҳи бўлганингиздек, бир ояти кариманинг тафсирини ўзларининг ғаразли мақсадларини амалга оширишликда фойдаланганликлари туфайли чиққан фитна қанчадан-қанча улуғларни шу фитнанинг қурбонига айланишларига сабаб бўлди. Мазкур қурбонларнинг рўйҳатини бошларида албатта Ҳазрати Али ибн Абу Толиб розияллоҳу анҳу турадилар. Энг ачинарлиси мазкур фитна алангаси ҳалигача сўнгани йўқ. Балки ҳар замон ва макон одатига мувофиқ Ҳазрати Али розияллоҳу анҳуга ўхшаб фитнани бостираман деган улуғларни ҳаётини ёндиришликда давом этаяпти.\nЗотан хозирги кунимизда ҳам ичларимизда тарихдаги Хаворижларнинг меросхўрлари бўлмиш турли-туман гуруҳлар ояти карималардан ўзларининг қуроллари сифатида фойдаланаяптилар. Аллоҳга ҳамду саноларимиз бўлсинки, Ҳазрати Али розияллоҳу анҳуга меросхўр бўлиб, фитналарга қарши курашаётган устозларимиз, аҳли илмларимиз ҳам кам эмас.\nАллоҳ таолодан Мусулмонларнинг бирлиги, дин ривожи йўлида ҳар қандай машаққатларга қарамасдан фитна-фасодларга қарши курашаётган барча иштирокчиларга мувофақиятлар тилаб қоламиз. Омин!\nTags Исҳоқжон Бегматов масжид маърифат Тўхтабой\nPrevious Тарбия. Фарзандлар – қалбларимиз меваси\nNext Телеминора (тун оғушида)\nPost Views: 356 1-қисмни ўқиш… Сура ва оятлар тартиби Шундай қилиб, Қуръони карим Расулуллоҳ соллаллоҳу …


Ўзбекистон: Тошкентда “Ташаббус-2009” танлови ниҳоясига етди - Фарғона.Ру ахборот агентлиги\n23:02 msk, 13 Июль 2020\nТадбиркорлар, фермерлар ва ҳунармандлар ўртасида ҳар йили ўтказиладиган “Ташаббус” танловининг якунловчи босқичи 30-31 март кунлари Тошкентда бўлиб ўтди. Танлов ғолибларига совринларни Ўзбекистон президенти тақдим этган. Танловда анъана бўйича йил натижаларига кўра юқори кўрсаткичларга эришган ҳамда мамлакат тадбиркорлик ҳаракати ва кичик бизнеснинг ривожланишига салмоқли ҳисса қўшган тадбиркорлар, фермерлар ва ҳунармандлар иштирок этиб келадилар.\nБухоролик Алишер Ҳайдаров – йилнинг энг яхши ҳунарманди\nРеспублика Савдо-саноат палатаси танловнинг асосий ташкилотчиси бўлиб қолди. Бу тадбирни уюштиришда Ўзбекистон Республикаси Монополиядан чиқариш, рақобат ва тадбиркорликни қўллаб-қувватлаш Давлат қўмитаси, Фермерлик хўжаликлари ассоциацияси ва “Ҳунарманд” ҳунармандлар ассоциацияси кўмаклашди. Танлов ташкилотчиларга кўра, “иштирокчи тадбиркорларнинг ҳар бир йўналиш ва номинацияларда эришган ютуқларини объектив ва ҳар томонлама баҳолашга имконият берувчи ҳамда замон руҳига мос келувчи мезонлар асосида аниқланиб” танлов ғолиблари белгиланади.\nБу йил ғолиблар учта асосий йўналиш бўйича аниқланди: “Йилнинг энг яхши тадбиркори”, “Йилнинг энг яхши фермери”, “Йилнинг энг яхши ҳунарманди”. Шунингдек, “Йилнинг энг ёш тадбиркори”, “Йилнинг энг ёш фермери”, ва “Йилнинг энг ёш ҳунарманди”, “Йилнинг энг яхши аёл-тадбиркори” ва “Ижтимоий кўмак соҳасида йилнинг энг фаол тадбиркори” номинациялари бўйича ҳам ғолиблар аниқланди.\nМарт ойининг бошланишида танловнинг туман ва шаҳар босқичлари бўлиб ўтди ва уларда ғолиб бўлганлар вилоят кўригида иштирок этиш ҳуқуқига эга бўлдилар. Мамлакатнинг барча бурчакларидан қирқдан зиёд тадбиркорлар финал босқичига чиқдилар. Якуний босқичга чиққан тадбиркорларнинг маҳсулотлари 30-31 март кунлари Маданият ва санъат кўргазмалар залида намойиш этилди.\nПойтахтнинг “Туркистон” концерт залида 31 март куни ўтган “Ташаббус-2009” танлови ғолиблари ва совриндорларини мукофотлаш маросимида Ўзбекистондаги етакчи санъат усталарининг гала-концерти бўлди. Ғолибларга совринлар - “Матиз” автомобиллари топширилди.\nАндижон вилояти Хўжаобод туманидаги тикув, трикотаж маҳсулотлари ишлаб чиқарувчи “Барчиной” хусусий корхонасининг раҳбари Раҳимберди Раҳимов “Йилнинг энг яхши тадбиркори” номинациясида ғолиб бўлди. Корхона Россия, Туркия ва Германиядаги шериклар билан ҳамкорлик қилади. Ўтган йилдаги фаолият натижалари бўйича корхона 606 миллион сўм (432 минг доллар атрофида) фойда кўрди ва бу ўтган йилга қараганда деярли икки баробар кўп.\nСурхондарё вилояти Қумқўрғон туманида деҳқончилик ва чорвачилик билан шуғулланувчи фермерлик хўжалигининг раҳбари Раҳмиддин Шаропов “Йилнинг энг яхши фермери” номинациясида ғолиб бўлди. Бу хўжалик йил сайин қорамол ва парранда сонини кўпайтириб келмоқда.\nБухоролик Алишер Ҳайдаров йилниг энг яхши ҳунарманди сифатида танлов ғолиби бўлди. У қўҳна Бухоро заргарчилик мактабининг технологияларини қайта тиклаб ривожлантираётган усталар авлодидан. Алишернинг қўлидан чиққан кумуш, феруза тошлари ва кораллдан тайёрлаган заргарлик буюмлари: сирға, билагузук, медальон, зебигардонлар (колье) нафақат Ўзбекистонда, балки мамлакат ташқарисида ҳам машҳур. Уста кўплаб халқаро кўргазмаларнинг ғолиби бўлган.\nШунингдек, “Ташаббус-2009” танлови ғолиблари ва лауреатларига диплом ва совринлар топширилди. Танловда эришилган ғалаба уларга шунга ўхшаш халқаро кўрикларда, ярмаркаларда ва семинарларда иштирок этиш ҳамда чет эл мамлакатларда стажировкадан ўтиш ҳуқуқини беради.\nЎзбекистонда тадбиркорлик ташаббусини рағбатлантиришга қаратилган “Ташаббус” кўрик танлови 1996 йилдан бери ўтказилмоқда. Танлов географияси йил сайин кенгайиб бормоқда. Бу йилги танловда олтмиш мингдан зиёд тадбиркорлар, фермерлар ва ҳунармандлар иштирок этдилар.


Ҳаммасига "Нефтчи"нинг ўзи айбдор, агар ютишни истаганида "Турон"га ҳеч қандай имкон қолдирмасди - клубга етишмаётган афсонавий мураббийни ранжитишди!\n3 декабрь, 2020, 19:19\nТеглар:Про-лига | Нефтчи | Турон\nСаркисян "Нефтчи"нинг ғалабасини хоҳлаганди.\nҲамон “Нефтчи” – “Турон” ўртасидаги ўйин муҳокамаларнинг юқори даражасида бўлиб турибди. Бу борада ПФЛ ҳам, ЎФА ҳам расмий баёнот билан чиқди. Ўйинда рўй берган вазиятлар жиддий ўрганиб чиқилмоқда.\nБарибир “Нефтчи”нинг футболимиздаги обрўсига жиддий путур етгани ҳақида кўпчилик гапиряпти. Ҳеч кимга сир эмас, “Нефтчи”нинг “Нефтчи” бўлишида ўша машҳур Юрий Саркисяннинг меҳнатлари улкан бўлган. Бироқ клубнинг афсонавий мураббийи кетганидан сўнг, “Нефтчи”дан файз ҳам кетди. Натижада жамоанинг бугунги аҳволи ўзингизга маълум.\nЎша ўйин куни мезбонларнинг қилиғини ҳамма кескин қоралаяпти. Биз эса Юрий Вазгенович билан алоқага чиқдик. Бунга сабаб ўша ўйин билан боғлиқ эди. Шунинг учун унинг собиқ жамоаси ҳақидаги фикрларини билишга қизиққандик. Бироқ аввалига мутахассис бироз розилик бермагандек бўлди:\n- Ҳафсалангизни пир қилмоқчи эмасману, бугунги кунда “Нефтчи”га ҳеч қандай алоқам йўқ. Шундай экан, бу борада сизга ҳеч нарса айта олмайман. Билсангиз керак, у ерга етти йилдан бери бормай қўйганман, - дея гап бошлади, Саркисян.\n- Аммо Юрий Вазгенович, сизнинг бу жамоада қилган меҳнатларингизни ҳеч ким такрорлай олмайди, ахир “Нефтчи”да қанчадан-қанча ғалабаларга эришдингиз, ҳаётингиз ўша клуб билан боғлиқ бўлган. Шундай экан, собиқ жамоангизга бефарқ эмаслигингизни яхши биламиз ва бу борадаги ҳар қандай фикрингиз ҳаммани қизиқтириши аниқ.\n- Хўп, менинг “Нефтчи” ҳақидаги фикримни сўрамоқчи бўлаётган экансиз, майли, ўз мулоҳазаларимни айтмоқчиман: “Нефтчи” учун афсусдаман, клуб боз устига уятга қолди, ўша воқеа туфайли. Бундай йўл тутишлари керак эмасди. Вилоятдаги энг машҳур клуб ва мухлислари томонидан шундай ишни амалга ошиши ҳар қандай кишига эриш туюлмасдан қолмайди. Энди бўлиб ўтган ишдан кейин улар жуда ҳам мураккаб аҳволда қолдилар.\n- Мухлислар эса “Нефтчи”га сиз етишмаётганингиз ҳақида ҳам гапирмоқдалар. Бу клубни соғиндингизми?\n- Нокамтарликка йўймангу, бу каби фикрларда жон бор, аслида. Бутун умр Фарғонада яшадим, “Нефтчи”нинг юқори марраларга чиқиши учун бор кучимни ишга солдим. Ҳар бир кишининг ўз тақдири бўлади. Ҳаётимнинг салмоқли қисми “Нефтчи” билан боғлиқ бўлди. Бундан афсусланмайман. Ахир жамоа билан ҳар қандай киши фахрланишга арзийдиган натижаларга эришдим.\n- Афсуски, жамоанинг мавқеи ҳам олдингидек эмас. Сизнингча, “Нефтчи” нима учун Суперлигага чиқа олмаяпти?\n- Менинг фикрим нима ҳам бўларди, яхшиси, бу саволни клубни бошқараётган мураббийларга берганингиз маъқул. Ахир айнан улар натижа учун жавобгарлар. Клубда 27 йил ишладим. Шу вақт ичида кўплаб соврин ва унвонларга эришдик. Мендан кейин “Нефтчи”ни бошқарганлар қандай каромат кўрсатишди? Бир жамоада узоқ ишлаш борасида машҳур мутахассис Сэр Алекс Фергюссондан асло қолишганим йўқ. Нима ҳам дейишим мумкин: узоқ вақт тинимсиз меҳнатим сингган жамоанинг бугунги аҳволи учун албатта ачинаман. Одамлар турли тоифаларга мансуб бўлишади. Кимдир бир жойда борини бериб узоқ ишлайди, кейинчалик унинг ўрнига келганлар меросни асрай билмайдилар. Биласизми, “Нефтчи”дан кетган чоғимда ўрнимга келганлар шундай дейишганди: биз клубни Саркисяндан ҳам кўра зўр бошқаришимиз мумкин! Улар жамоани нафақат Осиё, балки жаҳонда ҳам етакчи ролга олиб чиқамиз, деб жар солишганди. Умуман шуни сўрамоқчиман: улар Европада бўлишганми ва Европа футболи қандайлигидан хабардорларми?\n- Барибир Фарғонага катта футбол қайтяпти. Суперлигада бу вилоятдан энди “Қўқон-1912” билан “Турон” қатнашади. Бироқ вилоятнинг бош жамоаси ҳисобланган “Нефтчи” ҳали ҳам вазифани бажара олмаяпти. Бу сизни ранжитяптими?\n- Боя “Нефтчи” учун ҳар доим ачинаётганимни айтиб ўтдим. Албатта, “Нефтчи”ни бугунги кунда шундай аҳволда кўришдан юрагим оғрийди. “Нефтчи”дан етти йил олдин – 2013 йилда кетганман. Ўшандан бери жамоани 8 нафар мураббий бошқарди. Бу каби саволни мураббийларни ишга олаётганлардан сўраганингиз маъқулроқ, назаримда. Футболда мана шундай ёзилмаган қоида бор: жамоа ютади, мураббий эса ютқазади. Улар ҳаммаси учун жавоб беришлари керак. Клубда ишламаётганим туфайли уларга ишни мана бундай қилишингиз керак, дея олмайман-ку. Агар ишлаган тақдиримда менга шундай масала юзасидан мурожаат қилганларида нима қилишни албатта тушунтирардим. Ўзгаларнинг ишига аралашишни ёқтирмайман. Бу менинг принципларимга тўғри келмайди. Албатта, бир пайтлар ўзим устозлик қилган йигитларнинг “Нефтчи”да ишлашидан хурсанд бўлиб, улар учун қайғураман. Нима ҳам қила олардим, бўлар иш бўлиб ўтди.\n- Умуман айтганда, ўша ўйинни кўрдингизми? Қандай фикрдасиз?\n- Албатта, ўйинни кўрдим. Шунчаки, “Нефтчи”нинг омади чопмади. Роса Суперлигага интилган клубнинг охирида мана шундай аҳволга тушиб қолиши кишини ажаблантирмасдан қолмайди. Футболда яна шундай гап бор: жамоа рақиб унга имкон берадиган даражада ўйнай олади! “Нефтчи” ютқазиб, “Турон” ғалаба қозонган экан, демак ҳаммасига “Нефтчи”нинг ўзи айбдор. Агар ўйинда “Нефтчи” ютишни хоҳлаганида, “Турон”га ҳеч қандай имкон қолдирмаган бўларди.\n- Бўлиб ўтган воқеа учун “Нефтчи”ни аёвсиз жазога тортишлари мумкинми?\n- Агар “Нефтчи”ни жазога тортишса, бу мен учун бир неча ҳисса оғирроқ бўлади. Жазога ўша можарони келтириб чиққан кишиларни тортиш керак. Чунки клубнинг бунга ҳеч қандай даҳли йўқ. Бундай ишлар билан шуғулланганлар ўзлари жавоб беришсин. Бу ерда клубнинг ҳеч қандай айби йўқ, назаримда. Клуб ташкил этилган пайтда можаро иштирокчиларининг деярли ҳаммаси ҳали дунёга келмаганди. Энди ўзига яраша тарихга эга бўлган жамоа улар туфайли, уларнинг айблари учун жавоб бериши керакми?!\n- Юрий Вазгенович охирги савол: жорий йилдаги Суперлигамизнинг савияси ўсганми?\n- Бундай мавзуда гапиришни истамаган бўлардим. Агар иккимиз юзма-юз туриб, кенг омма эътиборига эмас, балки шунчаки ўзаро гаплашганимизда бор фикримни айтган бўлардим. Агар ҳозир бу борада фикримни айтсам ва гапларим газета ёки сайтларда чиқса, мени бутунлай нотўғри тушунишади. Шунинг учун келинг, бошқаларга тегмай қўя қолай, тушуняпсизми? Мени тўғри тушунасиз, деган умиддаман.\nSuperiga saviyasi haqidagi oxirgi savolga zo'r javob bo'pti, to'g'rida saviya tushib ketgan desa katta kallalilar undan xafa bo'lishadi, yolg'on gapirishga vijdoni yo'l qo'ymagan\nНефтчининг қисматига айнан шу бугунги рахбарият ва бош ролда ўтирганлар ҳамда сўнгги хунук воқеа ва ҳодисалар иштирокчилари жавоб беришади албатта, лекин жамоага нисбатан чора(жазо)кўрувчи органлардан шавфқат кутиш амри махол.\nУзбек футболини тушишига айнан Диёр Имомхужаев ва уни маслакдош окахонлари айбдор\nОхирги саволга жавобни хамма билади! Суперлигани савияси жуда хам тушиб кетган! Пахтакорни хам 1-лигага тушириб юбориш керак. Пахтакор рахбариятини эса узок муддатга четлатиш керак. Шунда савия кутарилади. Хакамларни ёрдамида чемпион булиб, халкаро уйинларда доимо юткизадиган клуб керак эмас!\n"Турон" Фарғона шаҳрида тайёргарликни давом эттирмоқда\nСуперлига дебютанти чемпионатдан аввал иккита таркиб билан мусобақада иштирок этади\n"Турон" сафига яна 2 нафар янги футболчи келиб қўшилди\nРасман! Арвеладзедан сўнг, "Пахтакор"ни қайси мураббий бошқариши маълум бўлди\nФутбол | 15 январь, 2021, 23:30\nДостонбек Ҳамдамовнинг "Ал Насср"даги дебюти Азиз Ғаниев жамоасига қарши ўйинга тўғри келди. Дербида мезбонлар устон\nФутбол | 15 январь, 2021, 21:45


Эмланганлар ўртасида автомобиль ўйналади! — ССВ - xabar.uz\nЭмланганлар ўртасида автомобиль ўйналади! — ССВ\n14.01.2022 12:19 0 2135\nЎзбекистон Республикаси Соғлиқни сақлаш вазирлиги ишбилармон ва тадбиркорларга мурожаатнома билан чиқди.\nУнда қайд этилишича, сўнгги вақтларда бутун дунёда янада кенг тарқалаётган коронавирус инфекциясининг навбатдаги тўлқини юртимизни ҳам четлаб ўтмади. Касалликнинг «омикрон» штамми мамлакатимизда ҳам аниқланди.\n«Жаҳон соғлиқни сақлаш ташкилоти хулосасига кўра, эмлаш коронавирус касаллигини олдини олишнинг ягона йўлидир. Жумладан, COVID-19нинг турли штаммлари, хусусан, тез тарқалувчи «омикрон»га қарши курашда ҳам мавжуд вакциналар ижобий натижа бермоқда. Таҳлиллар вакцинация даражаси юқори бўлган давлатларда ушбу штамм туфайли касалланиш даражаси паст ва енгил ўтаётганини кўрсатди.\nПандемиянинг аҳоли турмуш даражаси ва мамлакат иқтисодига салбий таъсирини олдини олиш ҳамда ривожланган давлатлар тажрибасига таяниб юртимизда оммавий эмлашга алоҳида эътибор берилмоқда.\nЎзбекистон Республикаси Бош давлат санитария врачининг 2021 йил 17 июлдаги 11-сон қарорида 18 ёшдан катта аҳоли қатламини коронавирус инфекциясига қарши эмлаш белгиланган.\nЎзбекистон Республикасининг Меҳнат кодекси 113-моддасига кўра, ходим эмланишни рад этса, иш берувчи уни ишга қўймасликка ҳақли.\nШуларга кўра, Сиздан ходимларингизнинг 2022 йил 20 январга қадар коронавирусга қарши эмланишини таъминлашингизни ҳамда сабабсиз эмланмаганларни ишга қўймаслик чораларини кўришингизни сўраймиз.\nэмлашга қарши тиббий кўрсатмалари бор фуқаролар бундан мустасно. Тиббий чекловлар рўйхати Соғлиқни сақлаш вазирлигининг интернетдаги ресурсларида мавжуд.\n20 нафардан ортиқ эмланувчиси бор ташкилотларга эса сайёр эмлаш бригадасини жалб этиш имконияти ҳам яратилган.\nЭнг муҳими, эмлаш бепул амалга оширилади\n2022 йилнинг январь, февраль ва март ойларида эмланганлик сертификатини олган фуқаролар ўртасида қимматбаҳо ютуқли ўйин (бош соврин — автомобиль) ташкил этилади.\nЭмлаш масалалари бўйича мурожаат учун Санитария-эпидемиологик осойишталик ва жамоат саломатлиги хизматининг телефон рақами: 78-888-01-01», дейилади мурожаатномада.\nвакцина эмлаш ССВ\nЖамият 30/04, 21:27\nҲайит ва қўшимча дам олиш кунлари тиббий хизматлар қандай бўлади?


Бу фотосуратлар эмас! Рассом бармоқлари ёрдамида ақлбовар қилмас расмлар чизади - XABARDOR.UZ\nБу фотосуратлар эмас! Рассом бармоқлари ёрдамида ақлбовар қилмас расмлар чизади\nБир қарашда бу расмлар сокин ва совуқ денгизлардаги музликлар ва айсбергларнинг фотосуратларига ўхшайди. Бироқ, бу расмлар Зария Форман номли америкалик аёл рассомнинг бармоқлари ёрдамида чизилган.\nФорманнинг расмлари ўзининг катта ўлчамлари билан ажралиб туради. Рассом одатда расмларни деворларга чизади ҳамда уларга фотореалистик кўриниш бериш учун уларни бармоқларида бажаради.\nЗария Форман асарнинг экологик жиҳатини ўйлайдиган рассом ҳисобланади. Унинг кўпгина расмларида музликлар, тўлқинлар ва бўронлар акс этади. У шу тариқа экологик муаммоларга ҳамда иқлимнинг ўзгариши туфайли музликларнинг эриб кетишига одамлар эътиборини қаратишга уринади.\nПаралимпиада-2016 баҳсларида ўзбекистонликлар яна учта медални қўлга киритишди\nPhotoshop усталари яратган дурдоналар\nТуйғуларни акс эттирувчи фотосуратлар\nРоберт Гонсалвесдан ақлни чалғитувчи 25 сурат